title: Tuomiojan hallitus

text: Tuomiojan hallitus oli 17. marraskuuta 1953 – 5. toukokuuta 1954 toiminut Sakari Tuomiojan johtama Suomen tasavallan 37. hallitus. Vaikka kyseessä olikin toimitusministeristö, monilla hallituksen jäsenillä oli vahvat kytkökset porvaripuolueisiin, myös pääministeri Tuomiojalla, jonka puolueella tosin ei ollut paikkoja eduskunnassa; hallitusta pidettiinkin "naamioituna porvarihallituksena".


title: Tuomiojan hallitus

text: Kekkosen IV hallitus jätti eronpyyntönsä 4. marraskuuta 1953. Kaksi päivää myöhemmin presidentti Paasikivi pyysi Tuomiojaa muodostamaan uuden hallituksen. Tuomiojan hallitus nimitettiin 17. marraskuuta.


title: Tuomiojan hallitus

text: Tuomiojan hallituksesta on sanottu, että siinä oli Suomen hallituksista talouselämä kaikista vankimmin edustettuna pääministeristä alkaen; Tuomioja oli Suomen Pankin pääjohtaja, ja ministerien joukossa oli muidenkin pankkien pääjohtajia sekä tärkeitä yritysjohtajia, muun muassa raskaan sarjan teollisuuspatruuna, vuorineuvos Erik Serlachius. Asiantuntemuksesta huolimatta suurin osa hallituksen jäsenistä oli ministereinä kokemattomia, ja huomiota herätti myös monien suhteellisen nuori ikä. Toisena maatalousministerinä toiminut Henrik Kullberg kuoli kesken hallituksen toimikauden joulukuussa 1953 ja hänen tilalleen tuli Helsingin yliopiston maanviljelystalouden professori Nils Westermarck.


title: Tuomiojan hallitus

text: Tuomiojan hallituksen päätavoitteet liittyivät ennemminkin talous- kuin sisä- tai ulkopolitiikkaan. Kenties tärkein sisäpoliittinen päätös hallitukselta oli eduskuntavaalien aikaistaminen kesän sijasta järjestettäväksi jo maaliskuussa 1954. Pitkien hallitusneuvottelujen jälkeen hallituksen muodostajaksi päätyi lopulta Tuomiojan hallituksen ulkoministeri, RKP:n Ralf Törngren.


title: Tuomiojan hallitus

text: Tuomiojan hallitus sai lyhytikäisyydestään huolimatta suomalaisten keskuudessa hyvän jälkimaineen siitä syystä, että taloustilanne oli sen toimikaudella kypsynyt valmiiksi vuonna 1939 alkaneen kahvin ja siten kaiken elintarvikkeiden säännöstelyn lopulliseen purkamiseen, mikä toteutui maaliskuun alussa 1954.


title: Mista

text: Miguel Ángel Ferrer Martínez eli Mista (s. 12. marraskuuta 1978 Caravaca de la Cruz, Murcian maakunta, Espanja) on espanjalainen jalkapalloilija, pelipaikaltaan hyökkääjä. Hän edustaa Major League Soccerin Torontoa.


title: Mista

text: Mista sai jalkapallo-oppinsa synnyinseudullaan Caravacassa ja siirtyi teini-ikäisenä pääkaupungin suurseuran Real Madridin junioreihin. Hän aloitti ammattilaisuransa 1990-luvun lopussa Real Madridin B-joukkueessa, mutta ei koskaan noussut edustusjoukkueeseen asti.


title: Mista

text: Vuoden 1999 alussa Mista siirtyi Tenerifeen, jonka riveissä hän debytoi Espanjan korkeimmalla sarjatasolla Primera Divisiónissa 7. maaliskuuta 1999 ottelussa Atlético de Madridia vastaan. Kausi 1998–1999 päättyi Segunda Divisióniin putoamiseen, mutta Mista jäi seuraan ja oli kahta vuotta myöhemmin nostamassa joukkuetta takaisin korkeimmalle sarjatasolle. Nousukaudella joukkueessa pelasivat myös muun muassa Curro Torres ja Luis García, ja sitä valmensi Real Madridin entinen juniori- ja reservivalmentaja Rafael Benítez.


title: Mista

text: Kaudeksi 2001–2002 Mista siirtyi Benítezin mukana Valenciaan, jossa hän saavutti Espanjan liigamestaruuden heti samaisella kaudella. Joukkue uusi mestaruuden kaudella 2003–2004, jolloin se voitti myös UEFA-cupin. Kahdella ensimmäisellä kaudellaan Valenciassa Mista toimi vaihtopelaajana, mutta jälkimmäisellä mestaruuskaudella hän nousi avauskokoonpanoon ja oli joukkueen paras maalintekijä 19 maalillaan. Hän teki myös toisen Valencian maaleista 2–0-voittoon päättyneessä UEFA-cupin loppuottelussa Marseillea vastaan.


title: Mista

text: Lähdettyään Valenciasta vuonna 2006 Mista edusti kaksi kautta sekä Atlético de Madridia että Deportivo de La Coruñaa. Heinäkuussa 2010 hän siirtyi kanadalaisseura Torontoon, jossa pelasi myös entinen Deportivo-pelaaja Julián de Guzmán.


title: Mista

text: Mista kuului Espanjan maajoukkueeseen alle 17-vuotiaiden MM-kilpailuissa vuonna 1995. Espanjan A-maajoukkueessa hän pelasi kaksi ottelua vuonna 2005. Hän on pelannut kansainvälisiä otteluja myös Murcian aluejoukkueen kanssa.


title: Kikherne

text: Kikkahviherne eli kahviherne ("Cicer arietinum") on hernekasveihin kuuluva palkokasvi. Se tunnetaan myös nimellä "kikherne", "Bengalin gram", "garbanzo" tai "garbanzopapu", "egyptiläinen herne", "ceci", "cece" tai "chana", tai "Kabulin chana".


title: Kikherne

text: Kahviherne on ikivanha viljelykasvi, jota alettiin kasvattaa jo neoliittisella kaudella Lähi-idässä. Pronssikaudella se oli jo tärkeä viljelyskasvi Kreikassa ja Italiassa, ja muinaiset roomalaiset viljelivät sitä runsaasti ja levittivät sitä valtakuntansa eri osiin; roomalaisen poliitikon Ciceron nimen uskotaan johtuvan kahviherneen latinankielisestä nimestä "cicer". Nykyään kahvihernettä viljellään ympäri maailmaa lauhkealla ja subtrooppisella alueella. Ylivoimaisesti suurin kahviherneiden tuottaja on Intia (yli 7 miljoonaa tonnia v. 2016). Muita merkittäviä tuottajia ovat Australia, Pakistan, Turkki, Meksiko, Kanada ja Yhdysvallat.


title: Kikherne

text: Kikherneet ovat yleisiä Välimeren alueen, Lähi-idän ja Intian ruokakulttuureissa. Niitä käytetään muun muassa hummuksen ja falafelien tekoon. Ne sisältävät runsaasti proteiinia, ravintokuitua, rautaa ja folaatteja. Yhdessä muiden palkokasvien kanssa ne ovat tärkeä osa tasapainoista kasvisruokavaliota.


title: Kikherne

text: Koska pavut sisältävät lektiinejä ja muita vahingollisia proteiineja, Elintarviketurvallisuusvirasto on suosittanut, että kikherneitä keitetään 45–75 min. Usein kikherneitä liotetaan parista tunnista vuorokauteen ennen keittämistä. Kikherneitä voi myös idättää. Idätys lyhentää keittoaikaa merkittävästi noin 10–20 minuuttiin.


title: Manuel Almunia

text: Manuel Almunia Rivero (s. 19. toukokuuta 1977 Pamplona, Navarran maakunta, Espanja) on entinen espanjalainen jalkapallomaalivahti.


title: Manuel Almunia

text: Vuoden 2012 heinäkuusta Watfordia edustanut 191-senttinen Almunia on pamplonalaisen Osasunan kasvatti. Hän teki ensiesiintymisensä seuran B-joukkueessa Espanjan kolmanneksi korkeimmalla sarjatasolla Segunda División B:ssä kaudella 1997–1998. Synnyinkaupunkinsa seuran edustusjoukkueen pelaavaan kokoonpanoon hän ei kuitenkaan noussut, vaan pelasi kaudet 1999–2001 lainalla Cartagonovassa ja Sabadellissa.


title: Manuel Almunia

text: Vuonna 2001 Almunia siirtyi vigolaiseen Celtaan, jossa hän ei myöskään vakiinnuttanut paikkaansa ja vietti kolme kautta lainassa eri seuroissa. Pelatessaan Segunda Divisiónin Eibarissa kaudella 2001–2002 hän päästi pelaamassaan 34 täydessä ottelussa 19 maalia ja oli sarjan paras maalivahti ("Zamora"). Kaudella 2002–2003 hän teki ensiesiintymisensä Espanjan pääsarjassa Primera Divisiónissa huelvalaisen Recreativon riveissä ja kaudella 2003–2004 hän nousi Albaceten ykkösmaalivahdiksi Carlos Roan sairastuttua.


title: Manuel Almunia

text: Almunia liittyi Arsenalin riveihin 14. heinäkuuta 2004 ja pelasi ensi kerran liigacupissa 27. lokakuuta 2004 ottelussa Manchester Citya vastaan. Almunia torjui Arsenalin kaikki kauden liigacup-ottelut. Yleensä kaikki cup-ottelut torjuva Almunia on tunnettu hyvänä rangaistuspotkujen torjujana, osoituksena kauden 2004–2005 FA Cup, jossa espanjalaisvahti torjui kaksi rangaistuspotkua Sheffield Unitedia vastaan ja joukkue eteni puolivälieriin.


title: Manuel Almunia

text: Vuoden 2006 Mestarien liigan loppuottelussa Almunia aloitti vaihtopenkillä, mutta Jens Lehmannin jouduttua ulosajetuksi hän pääsi kentälle. Ottelussa Almunia päästi kaksi maalia ja FC Barcelona voitti mestaruuden. Kaudella 2007–2008 Almunia nousi Lehmannin ohi Arsenalin ykkösmaalivahdiksi. Lehmann jätti seuran seuraavana kesänä ja Almuniasta tuli joukkueen selkeä ykkösmaalivahti.


title: Manuel Almunia

text: Kaudella 2011-2012 Almunia ei enää ollut Arsenalin managerin suosiossa. Hänet lainattiin lokakuun 2011 ajaksi West ham Unitediin, jossa hän sai pelata neljä ottelua. Kauden päätteeksi Arsenal vapautti Almunian sopimuksen päättyessä. Heinäkuussa 2012 Almunia teki sopimuksen Watfordin kanssa.


title: Manuel Almunia

text: Almunia ei ole pelannut Espanjan maajoukkueessa. Mikäli kutsua ei vastaisuudessakaan tule, on hänen mahdollista edustaa Englantia saadessaan Britannian kansalaisuuden vuonna 2009.


title: Silvia Cartwright

text: Dame Silvia Rose Cartwright (os. "Poulter", s. 7. marraskuuta 1943 Dunedin, Uusi-Seelanti) oli Uuden-Seelannin toinen naispuolinen kenraalikuvernööri 2001–2006.


title: Silvia Cartwright

text: Hän suoritti oikeustieteen tutkinnon Otagon yliopistossa 1967. Hän on naimisissa Peter Cartwrightin kanssa. Cartwrightilla on Uuden-Seelannin kunniaritarikunnan korkein jäsenyys (PCNZM), hän on Brittiläisen imperiumin ritarikunnan komentajaritari ja Queen's Service Orderin jäsen (QSO).


title: Silvia Cartwright

text: Silvia Cartwright oli Uuden-Seelannin korkeimman oikeuden ensimmäinen naispuolinen tuomari. Hän oli saanut jo julkisuutta osallistuttuaan Aucklandin sairaalan kohdunkaulasyöpää ja sen hoitoa koskevan oikeusjutun tutkimukseen. Hänet on nimetty toiseksi Kambodžan sotarikostuomioistuimen kansainväliseksi tuomariksi.


title: Silvia Cartwright

text: Cartwrightin kaudella päädyttiin ajoittain tilanteeseen, jossa kuningatar, kenraalikuvernööri, pääministeri, edustajainhuoneen puhemies ja korkein oikeusasiamies olivat kaikki naisia.


title: Silvia Cartwright

text: Cartwrightin edeltäjä kenraalikuvernöörinä oli Sir Michael Hardie Boys, ja hänen seuraajansa on Anand Satyanand, joskin sijaiskuvernöörinä oli välillä muutamia viikkoja Dame Sian Elias.


title: Marokon Grand Prix

text: Marokon Grand Prix oli Marokossa ajettu Formula 1 -sarjan osakilpailu.


title: Marokon Grand Prix

text: Marokon Grand Prix ajettiin vain kerran vuonna 1958 Ain-Diabin maantieradalla. Kilpailun voitti britti Stirling Moss Vanwallilla.


title: Marokon Grand Prix

text: Radan suunnittelivat ja rakennuttivat kuudessa viikossa Marokon kuninkaallisen autoliiton jäsenet kuningas Mohammed V:n hyväksynnän jälkeen. Ennen Formula 1 -kilpailun asemaa radalla järjestettiin vuonna 1957 sarjan ulkopuolinen kilpailu, jonka voitti Jean Behra Maseratillaan.


title: Marokon Grand Prix

text: Marokon osakilpailu toimi Formula 1 -kauden 1958 päätöskilpailuna, missä Mike Hawthorn varmisti mestaruutensa. Samassa kilpailussa Stuart Lewis-Evans sai kolarin seurauksena pahoja palovammoja ja kuoli myöhemmin sairaalassa.


title: Honda NS

text: Honda NS oli Hondan valmistama kevytmoottoripyörämallisto. Honda NS:ää on tehty erilaisina malleina kuten Honda NS125R joka oli täyskatettu, Honda NS125R2 joka on samanlainen kuin edellinen paitsi edessä kaksoisjarrulevy, ja vielä Honda NS125F joka oli puolikatettu. Näissä kaikissa pyörissä on samanlainen moottori ja muu runko. Tämä malli kuitenkin eroaa täysin uudemmasta Honda NSR:stä, jonka valmistaminen lopetettiin vuonna 2003. Honda NS-mallistoa valmistettiin vuoteen 1988 asti. Suomeen tuotujen mallien teho oli alennettu 9 kilowattiin, mutta teho on mahdollista palauttaa poistamalla kuristusosat. Kuristusosat ovat loppupilli jonka pitää vaihtaa vähintään 50-milliseksi, pakoaukon säätimen tilalle asennettu tulppa, pakokäyrän holkki, äänenvaimennin ja ilmanpuhdistaja. Honda NS:ää valmistettiin myös 250- ja 400-kuutioisina.


title: Perälänjärvi

text: Perälänjärvi on järvi Veikkolassa Pohjois-Kirkkonummella. Se sijaitsee Turunväylän pohjoispuolella. Järven pinta-ala on 21,8 hehtaaria ja keskisyvyys vain 80 senttimetriä. Perälänjärvestä laskee puro Turunväylän toisella puolella olevaan Lamminjärveen. Perälänjärvi on luokiteltu rehevöityneeksi järveksi ja sen veden laatu on luokiteltu välttäväksi.


title: Kasuaarit

text: Kasuaarit ("Casuarius") on strutsilintujen lahkoon kuuluvan heimonsa (Casuariidae) ainut suku. Kasuaarit elävät Uudessa-Guineassa ja sen lähisaaristoissa, sekä koillisessa Australiassa. Kasuaarit ovat hyvin arkoja, mutta vaarallisia ärsytettäessä. Guinness World Records onkin luokitellut kasuaarit maailman vaarallisimmiksi linnuiksi niiden aggressiivisen luonteen ja voimakkaiden raajojen vuoksi, joiden päässä on terävät kynnet. Kasuaarin on väitetty pystyvän potkullaan viiltämään ihmisen vatsan auki.


title: Kasuaarit

text: Kasuaarit syövät pääasiassa hedelmiä, mutta myös esimerkiksi kukkia, sieniä ja pieniä eläimiä. Kasuaarien on havaittu syövän ravinnokseen hedelmiä vähintään 26 kasvisuvusta. Kasuaarien elinalueella elävä kasuaariluumu on nimetty kasuaarin mukaan.


title: Kasuaarit

text:
Kun puista alkaa pudota hedelmiä, kasuaarit tulevat syömään niitä vartioiden puuta muutaman päivän ajan. Ne lähtevät sitten kun puussa ei ole hedelmiä. Kasuaari nielaisee jopa banaanit ja omenat kokonaisina.
Kasuaarit ovat tärkeitä sademetsien ekosysteemin kannalta, koska ne nielaisevat myös puiden siemenet ja levittävät niitä ulosteen mukana.


title: Kasuaarit

text: Lisääntymiskausi alkaa touko- ja kesäkuun välillä. Naarat munivat kolmesta kahdeksaan suurta, kirkkaan vihreää tai turkoosia munaa uroksen valmistaman lehtialustan päälle. Munien koko on noin 9-14 senttimetriä. Vain strutsin ja emun munat ovat suurempia. Naaras ei huolehdi munista tai poikasista vaan lähtee munimaan useiden muiden uroksien pesiin. Uros hautoo munia 50–52 päivää poistaen tai lisäten lehtiä lämpötilan säätämiseksi, huolehtii ruskearaitaisista poikasista noin 9 kuukauden ajan suojelen niitä pedoilta, mukaan lukien ihmiseltä.Jotkut Uusi-Guinealaiset järjestöt pyydystävät kasuaarin poikasia ja kasvattavat ne täysikasvuisiksi ruokaa varten ja lahjoiksi.


title: Kasuaarit

text: Kasuaareja pidetään yleisesti vaarallisina. Vuonna 2003 tutkituista 221 hyökkäyksestä 150 kohdistui ihmiseen. Kolmessa neljästä tapauksesta ihmiset olivat syöttäneet kasuaareja ja noin yhtä usein jahdannut uhria. Vain yksi hyökkäyksistä päätyi kuolemaan. Kuolema tapahtui 6. huhtikuuta 1926. 16-vuotias Phillip McClean ja hänen veljensä, 13, huomasivat kasuaarin alueellaan ja päättivät tappaa sen lyömällä sitä mailoilla. Lintu potkaisi pojista nuorempaa, joka kaatui ja juoksi pois. Vanhempi poika kaatui maahan, jolloin kasuaari katkaisi hänen kaulalaskimonsa. Poika kuoli vammoihinsa lyhyen ajan kuluttua.


title: Tulimuurahainen

text: Tulimuurahainen ("Solenopsis invicta") ovat alun perin Etelä-Amerikassa esiintynyt "Solenopsis"-suvun muurahaislaji. Laji on kulkeutunut Etelä-Amerikasta Yhdysvaltoihin ja Yhdysvalloista vahingossa rahtilaivojen avulla Australiaan, Filippiineille, Taiwaniin ja Kiinan Guangdongin provinssiin. Tulimuurahaisista on tullut suuri ongelma niiden levinneisyysalueilla, se uhkaa joitakin eliöitä ja sen pistot aiheuttavat pahoja vammoja. Tulimuurahaista pidetäänkin yhtenä maailman sadasta haitallisimmasta vieraslajista. Tulimuurahaisten yhteiskunnat liittyvät yhteen ja valtaavat uusia alueita.


title: Tulimuurahainen

text: Väriltään punatulimuurahainen on punaoranssi. Ne ovat erittäin aggressiivisia varsinkin puolustautuessaan. Laji on erittäin sitkeä tuholaismyrkkyjä vastaan, samoin kuin faaraomuurahainenkin. Tulimuurahaiset pistävät myös erittäin aggressiivisesti ja suihkuttavat happoa, joka pystyy lamaannuttamaan suunnilleen sen itsensä kokoisen vihollisen.


title: Tulimuurahainen

text: Yhdysvaltojen eteläosan ruohomaa; kotoisin alun perin Etelä-Amerikasta.


title: Tulimuurahainen

text: Ravintona tulimuurahaisilla ovat pääasiassa muut hyönteiset, mutta syövät mettä, hedelmiä ja siemeniä. Yhdyskunnan koko voi olla jopa 255 000 yksilöä.


title: Tulimuurahainen

text: Tulimuurahaisia tuotiin Brasiliasta Yhdysvaltoihin pääasiassa laboratoriotutkimuksiin 1900–1950-lukujen aikana. Yhdysvaltain hallitus on vuodesta 1957 lähtien kuluttanut yli 200 miljoonaa dollaria muurahaisia torjuviin kemikaaleihin, mutta tuhoja aiheuttavia muurahaisia ei ole saatu hävitettyä. Siksipä toivotaankin, että loiskärpäset ("Tachinidae") tappaisivat tulimuurahaisia tehokkaasti, vaikkakaan ne eivät tuhoa muurahaispopulaatiota kokonaan, on se keino kontrolloida sitä, mikäli se osoittautuu tarpeeksi tehokkaaksi.


title: Uskontojen parodiat

text: Uskontojen parodiat ovat uskontojen jäljitelmiä, joilla parodioidaan uskontoja huumorin, satiirin tai pilkan keinoin.


title: Uskontojen parodiat

text: Diskordianismi on uskonto, joka voidaan mieltää uskontojen parodiaksi, mutta myös oikeaksi pakanaliikkeeksi. Diskordianismiä kuvataan usein uskonnoksi, joka on naamioitunut vitsiksi, tai toisin päin. Diskordianismille onkin tyypillistä absurdius.


title: Uskontojen parodiat

text: Näkymätön vaaleanpunainen yksisarvinen on samaan aikaan sekä näkymätön että vaaleanpunainen. Se parodioi jumalatodistuksia: sen olemassaoloa tai vaaleanpunaisuutta on mahdoton todistaa vääräksi.


title: Uskontojen parodiat

text: Lentävä spagettihirviö on parodisilla piirteillä varustettu jumalolento. Se parodioi pääasiassa uskonnollisia luomiskertomuksia ja älykästä suunnittelua.


title: Uskontojen parodiat

text: Brittiläistä uskontoparodiaa edustavat esimerkiksi Monty Python -ryhmän elokuvat "Brianin elämä" (Monty Python's the Life of Brian, 1979), joka parodioi Jeesuksen elämää, sekä "Elämän tarkoitus" (Monty Python's Meaning of Life, 1983). "Brianin elämästä" nousseen kohun innoittamana "Ei yhdeksän uutiset" -sketsisarjassa esitettiin sketsi, jossa Britannian uskontona oli Monty Python -ryhmän palvontaan perustuva kuvitteellinen uskonto (jota Jeesuksesta kertovan elokuvan väitettiin halventaneen).


title: Uskontojen parodiat

text: Argentiinassa on kehitetty uskontoparodia jalkapalloilija Diego Maradonan ympärille. Siinä on Maradonan ympärille sijoitettu erilaisia kristinuskon oppeja, riittejä ja kirjoituksia.


title: Uskonnon määritelmä

text: Uskonnon määritelmiä on lukuisia eikä niistä vallitse yksimielisyyttä.


title: Uskonnon määritelmä

text: "Kielitoimiston sanakirjan" mukaan uskonto tarkoittaa uskoa jumalan tai muun yli-inhimillisen mahdin olemassaoloon ja siihen liittyvää pyhyyden kokemusta. Usein uskonto on muotoutunut oppijärjestelmäksi ja ilmenee erilaisina yhteisöllisinä tapoina ja palvontamenoina.


title: Uskonnon määritelmä

text: Uskontotieteilijä Ilkka Pyysiäisen mukaan uskonto on käsitteellistys, joka on tehty suuresta määrästä erilaisia uskomuksia, käyttäytymistaipumuksia ja kokemuksia. Erilaiset asiat nähdään uskonnollisina silloin kun ne täyttävät tietyt tulkitsijan asettamat ehdot.


title: Gustaf Adolf Ramsay

text: Gustaf Adolf Ramsay (23. maaliskuuta 1794, Kuopio – 8. toukokuuta 1859 Helsinki) oli eversti ja Kuopion läänin kuvernööri vuosina 1833–1854.


title: Gustaf Adolf Ramsay

text: Ramsayn isä oli Savon ja Karjalan läänin maaherra, everstiluutnantti Anders Johan Ramsay. Hänen äitinsä oli Johanna Barbara Petersen. Ramsay avioitui vuonna 1833 Augusta Charlotta Adamina Schulmanin (k. 1835) kanssa ja tämän kuoltua toisen kerran vuonna 1837 Vendla Gustava von Essenin (k. 1908) kanssa. Isänsä mukaan nimetystä pojasta Gustaf Adolf Ramsaysta (s. 1842) ja hänen veljestään Arthur Rickhard Ramsaysta (s. 1838) tuli kenraalimajureita.


title: Kultamitalivaimo

text: Kultamitalivaimo on vuonna 1947 valmistunut Edvin Laineen ohjaama elokuva.


title: Kultamitalivaimo

text: Elokuvan ensi-ilta oli 27. kesäkuuta 1947 viidessä helsinkiläisessä elokuvateatterissa.


title: Kultamitalivaimo

text: Elokuvan pääosaa esittänyt Tapio Rautavaara voitti seuraavana vuonna pidetyissä Lontoon olympiakisoissa kultaa keihäänheitossa. Tästä hänen vastanäyttelijänsä Ritva Arvelo sai Rautavaaran kertoman mukaan aiheen lähettää onnittelusähke Lontooseen allekirjoituksella "Kultamitalivaimosi".


title: Kultamitalivaimo

text: Kritiikeissä elokuvaan suhtauduttiin ymmärtäväisesti, mutta todettiin, että taiteellisia ansioita siitä on turha etsiä.


title: Pays de la Loire

text: Pays de la Loire on Ranskan hallintoalue, jonka pääkaupunki on Nantes. Alue koostuu Loire-Atlantiquen, Mayennen, Maine-et-Loiren, Sarthen ja Vendéen departementeista, jotka jakautuvat edelleen 17 arrondissementtiin, 192 kantoniin ja 1503 kuntaan. Pays de la Loiressa asui vuoden 2007 alussa 3 482 594 asukasta.


title: Pays de la Loire

text: Pays de la Loiren pinta-ala on 32 082 km². Niin sanottu Amorican massiivi () ulottuu Pays de la Loiren Mayennen ja Loire-Atlantiquen departementteihin, sekä osittain Maine-et-Loiren ja Vendéen pohjoisosiin. Sarthe ja Maine-et-Loiren itäiset osat kuuluvat maantieteelliseen Pariisin syvänteeseen. Loire virtaa alueella idästä länteen ja muita merkittäviä vesistöjä alueella ovat Vilane, Erdre, Maine, Mayenne ja Sarthe-joet. Alueen maaperä on pääosin hapanta. Ilmasto alueella on merellinen.


title: Pays de la Loire

text: Pays de la Loire on muuttovoittoinen alue. Alueelta muutti vuosien 1999–2005 välillä noin 180 000 henkilöä alueelle muuttaessa noin 220 000 henkilöä. Houkuttelevimpia alueita muuttajien kannalta olivat Nantes, Saint-Nazaire, Le Mans ja Angers. Pays de la Loiren väestö on Ranskan mittakaavassa hieman keskiarvoa nuorempaa ja vuonna 2004 alle 20-vuotiaita oli väestöstä 26 % Ranskan keskiarvon ollessa 25 %. Yli 60-vuotiaita oli vuonna 2004 yhteensä 21 % väestöstä.


title: Pays de la Loire

text: Pays de la Loiren maataloudelle tyypillinen piirre on karjan kasvatus ja alue onkin Ranskan johtavia maidon, sekä naudan- ja sianlihan tuottajia. Maaperän happamuuden takia maan kalkitseminen ja lannoitteiden runsas käyttö on yleistä. Saumurin ja Angersin alueilla kasvatetaan viiniä, josta valmistetaan tyypillisesti kuivaa valkoviiniä. Viljan, kuten esimerkiksi maissin kasvatus on yleistynyt etenkin Pays de la Loiren itäisillä alueilla. Niitä tuotetaan paljolti rehuksi. Teollisuuden suurimpia haaroja alueella on ruokateollisuus. Muut perinteiset teollisuuden alat, kuten esimerkiksi laivanrakennus ovat olleet taantumaan päin. Tämä on kuitenkin osittain korvautunut auto- ja elektroniikkateollisuudella. Palveluala on kasvanut työllistäjänä nopeasti. Alueella harjoitetaan raudan ja uraanin kaivostoimintaa.


title: Henrik Kullberg

text: Henrik Kullberg (27. tammikuuta 1891 Ruotsinpyhtää – 4. joulukuuta 1953 Helsinki) oli suomalainen kansanedustaja (RKP) ja maanviljelijä.


title: Henrik Kullberg

text: Henrik Kullberg valittiin Uudenmaan läänin vaalipiiristä eduskuntaan ensi kerran 1927. 1930 hän putosi eduskunnasta, mutta hänet valittiin uudelleen 1933. 1945 hän putosi uudelleen, mutta pääsi vielä saman vuoden joulukuussa eduskuntaan Tukholmaan sanomalehtiavustajaksi siirtyneen C. O. Frietschin tilalle, ja pysyi eduskunnassa kuolemaansa saakka.


title: Henrik Kullberg

text: Puolueaktiivi Kullberg toimi presidentin valitsijamiehenä 1937, 1940, 1943 ja 1950. Kullberg toimi 1920-luvulla Suomen ruotsalaisen osuustoimintaliiton neuvojana sekä useaan otteeseen Ruotsalaisen kansanpuolueen matkapuhujana itäisellä Uudellamaalla. 1947–1953 hän oli "Landsbygdens folk" -lehden lehden vastaavana toimittajana. Marraskuussa 1953 hänet nimitettiin Tuomiojan hallituksen toiseksi maatalousministeriksi, minä hän ehti kuitenkin toimia vain muutaman viikon ennen kuolemaansa.


title: Henrik Kullberg

text: Kullberg meni 1922 naimisiin Agda Laneta Nybomin kanssa. Kansakoulussa ja kansanopistossa koulutuksensa hankkinut Kullberg viljeli vuodesta 1920 lähtien aina kuolemaansa saakka maata synnyinpitäjässään Ruotsinpyhtäällä.


title: Meriarkeologia

text: Meriarkeologiassa tärkein tutkimuskohde on ihminen itsessään eivätkä niinkään vesistöihin uponneet alukset, kuten yleisesti luullaan. Toki siihen silti kuuluu myös laivanhylkyjen ja veden valtaamien asutusalueiden tutkimista. Ihmisen oma toiminta ja sen vaikutus ympäristöön on monien tieteiden kiinnostuksen aihe, mutta meriarkeologia paneutuu tutkimukseen niiden asioiden kautta, joissa ihminen on ollut vuorovaikutuksessa merien, jokien ja järvien kanssa. Esimerkiksi laivahylkyjen lastien jäännöksiä tutkineet meriarkeologit ovat saaneet paljon uutta tietoa varhaisista kauppasuhteista ja voivat yrittää paremmin ymmärtää kulttuurin ja elämäntapojen sekä eri ihmisrotujen kulkeutumista paikasta toiseen. Mereen uponneiden linnoitusrakennelmien, asuma-alueiden tai muinaisten satamalaitureiden tutkiminen kuuluu olennaisesti meriarkeologian piiriin.


title: Meriarkeologia

text: Meriarkeologian tutkijaa kutsutaan nimellä "meriarkeologi".


title: Meriarkeologia

text: Meriarkeologi ei suinkaan pyri nostamaan hylyistä mahdollisia aarteita kuivalle maalle tutkittaviksi ja esiteltäviksi. Alkuperäisestä ympäristöstään erotettu esine tai hylky ei pysty tarjoamaan läheskään niin paljon tietoa menneisyydestään, ja kuten kaikissa tutkimuksissa, se ei ole ollenkaan suotavaa. Laivan hylky on historian tutkijalle ainutlaatuisen antoisa tutkimuskohde, joka tarjoaa tutkittavaksi todellisen menneen ajan pienoismaailman. Maalla tehdyt löydöt ovat usein vaikeita tutkittavia jo senkin takia, että varhaisten esineistöjen päälle on vuosien kuluessa kasautunut tuoreempia esineistöjä ja maata, ja niiden toisistaan erottaminen on hankalaa ja vaivalloista. Esimerkiksi kivikautisen palvonta- ja juhlapaikan kaivauksia aloittava arkeologi saattaa ensimmäiseksi törmätä Prisman muovikassiin. Kuitenkin asioita helpottaa, että laivahylystä löytynyt esineistö on melkein poikkeuksetta yhdeltä ainoalta, muutaman vuoden mittaiselta jaksolta. Meriarkeologia turvautuu niin kutsuttuun kajoavaan tutkimukseen ja esineistön pinnalle nostoon aikaisintaan silloin, kun ollaan varmoja siitä, ettei löytö muilla tavoilla tuo tutkijoilleen uutta tietoa.


title: Meriarkeologia

text: Harrastuksena meriarkeologia liittyy yleensä urheilusukellukseen ja urheilusukellus taas hylkyjen etsintään ja tutkimiseen. Ammattimaiset meriarkeologit uskaltautuvat harvoin itse veteen, kun taas alan aloittelijat kuluttavat vapaa-aikaansa pääasiassa vain sukelluksen piirissä. Suomalaiset urheilusukeltajat ovat vuosikausia toimineet "virallisen" meriarkeologian vapaaehtoisina avustajina. Merihistoriallisen tutkimuksen määrärahat ovat vähissä ja viranomaiset ovat kiitollisuudella vastaanottaneet näiden "epävirallisten" tutkijoiden toimittamia hylkytietoja. Huvi ja hyöty näyttävät tässä harvinaisessa tapauksessa yhdistyvän mainiosti.


title: Meriarkeologia

text: Meriarkeologien nostamista ja tutkimista hylyistä mainittakoon vaikka 1600-luvulla uponnut Vasa, Ruotsin kuninkaan kruunulaiva, joka on nykyään näytteillä Tukholmassa omassa museossaan.


title: Meriarkeologia

text: Suomessa toimivista seuroista mainittakoon erityisesti Saaristomeren Meriarkeologinen Seura (SMS), joka ansiokkaasti avusti vuonna 1998 Jurmon vesillä järjestetyissä Vrouw Maria -nimisen hylyn etsinnöissä.


title: Uskontososiologia

text: Uskontososiologia tutkii uskonnon roolia yhteiskunnassa: sen käytäntöjä, historiallisia taustoja, kehityskulkuja ja universaaleja teemoja. Tutkimuksen painopisteenä on erityisesti uskonnon toistuva rooli kaikissa yhteiskunnissa ja eri historian aikoina. Uskonnonsosiologia eroaa uskonnonfilosofiasta siten, että se ei tutki uskonnollisten uskomusten pätevyyttä - tosin useiden keskenään ristiriitaisten opinkappaleiden vertailu voi edellyttää "metodologista ateismia".


title: Uskontososiologia

text: Moderni akateeminen sosiologia alkoi tutkia uskontoa Émile Durkheimin vuonna 1897 julkaistun tutkimuksen myötä, jossa hän käsitteli katolisen ja protestanttisen väestön itsemurhien määriä. Tutkimus oli yhteiskunnallisen tutkimuksen perusteos, joka erotti sosiologian muista tieteenaloista, kuten psykologiasta. Karl Marx ja Max Weber korostivat teoksissaan uskonnon ja taloudellisen/yhteiskunnallisen rakenteen välistä suhdetta. Nykyisin uskontososiologiassa käsitellään tavallisesti maallistumista, yksityistä uskontoa ja uskonnon yhtenäisyyttä globalisaation ja monikulttuurisuuden konteksteissa. Nykyaikainen uskonnonsosiologia voi tutkia myös epäuskonnollisia ilmiöitä, kuten sekulaarin humanismin uskomusjärjestelmiä.


title: Unkarinsokkohiiri

text: Unkarinsokkohiiri eli valkohammassokkohiiri ("Spalax leucodon") on eurooppalainen jyrsijälaji, joka on sopeutunut täysin maanalaiseen elämään.


title: Unkarinsokkohiiri

text: Nisäkäsnimistötoimikunta on ehdottanut lajille uutta suomenkielistä nimeä "balkaninsokkomyllikäs".


title: Unkarinsokkohiiri

text: Unkarinsokkohiiri on läheistä sukua idänsokkohiirelle ("Spalax microphthalmus"), joka elää Itä- ja Kaakkois-Euroopassa.


title: Unkarinsokkohiiri

text: Unkarinsokkohiirellä on lieriömäinen ruumis. Ruumista peittää lyhyt-, tiheä-, kiiltäväkarvainen turkki, joka peittää jopa silmät. Unkarinsokkohiirellä ei ole ollenkaan korvalehtiä. Sokkohiirellä on litteä pää, jossa on suuret, ulkonevat etuhampaat. Viikset sijaitsevat poskissa. Viikset ovat jäykät sekä kirkkaat.Sokkohiiri kovertaa maanalaiset käytävänsä voimakkailla etuhampailla ja kuopii mullan onkaloista pitkäkyntisillä eturaajoillaan. Käytävät sijaitsevat lähellä maanpintaa. Talvikäyttöön tarkoitetut käytävät unkarinsokkohiiri kaivaa syvemmälle, mutta ei kuitenkaan syvemmälle kuin 2 metriä. Sokkohiiri lähtee todella harvoin pois käytävistään.


title: Unkarinsokkohiiri

text: Unkarinsokkohiirtä tavataan Balkanilta ja Unkarista Mustallemerelle saakka. Se elää pääasiassa alangoilla, mutta sitä on tavattu jopa 2 400 metrin korkeudessa. Sokkohiiren asuinpaikkoja ovat pellot, arot, niityt ja vuorten rinteet.


title: Unkarinsokkohiiri

text: Sokkohiiri syö pääasiassa kasvien juuria, koska niitä on helposti saatavilla. Jos unkarinsokkohiiri sattuu saamaan kiinni pienikokoisen selkärangattoman, voi se sen syödä. Unkarinsokkohiiri varastoi ruokaa talven varalle. Varastot voivat sisältää jopa 15 kg sokerijuurikasta, perunoita ja juuria.


title: Unkarinsokkohiiri

text: Sokkohiiri viettää talvensa aktiivisena, talvella se kuitenkin liikkuu vähemmän kuin kesällä.


title: Uskonnon kehitys

text: Tavat lähestyä uskontojen syntyä ja funktiota voidaan näkökulman mukaan jaotella karkeasti kolmeen luokkaan:


title: Pohjois-Karjalan Osuuskauppa

text: Pohjois-Karjalan Osuuskauppa (PKO) on S-ryhmään kuuluva alueosuuskauppa.


title: Pohjois-Karjalan Osuuskauppa

text: Yrityksen toimialue kattaa suuren osan Pohjois-Karjalasta, mutta maakunnassa on toinenkin osuuskauppa, nurmeslainen Jukolan Osuuskauppa. Toimipaikat sijaitsevat alueella, jonka kärkinä ovat Kitee, Outokumpu, Lieksa ja Ilomantsi. Yhtiön kotipaikka on Joensuu.


title: Pohjois-Karjalan Osuuskauppa

text: PKO:lla on Prisma-automarket, Sokos-tavaratalo, 27 S-marketia, 39 ravintolaa, 7 ABC-asemaa, 5 Salea ja 4 hotellia. PKO on laajentanut viime vuosina toimintaansa muun muassa perustamalla S-marketteja ja ABC-asemia.


title: Pohjois-Karjalan Osuuskauppa

text: PKO on osuuskunta, jolla oli vuonna 2017 yhteensä yli 80 000 jäsentä. PKO-konsernin liikevaihto vuonna 2016 oli 319 miljoonaa euroa ja ylijäämä 9,5 miljoonaa euroa. Taseen loppusumma oli 204 miljoonaa euroa ja omavaraisuusaste 81 %. Myynnistä 77 % kertyi omistajien tekemistä ostoksista.


title: Pohjois-Karjalan Osuuskauppa

text: Yrityksen myynnistä vuonna 2016 tuli 66 % päivittäistavarakaupasta, 15 % käyttötavarakaupasta, 7 % polttonesteistä, 8 % ravintolakaupasta, 3 % matkailukaupasta ja loput muista toiminnoista. Mainittujen toimintojen lisäksi PKO:n toimintaan kuuluvat hautauspalvelu, kukkakauppa, parturi-kampaamoita sekä terveydenhoito. PK Terveys tarjoaa terveydenhuoltopalveluita työterveys- ja yksityisasiakkaille.


title: Pohjois-Karjalan Osuuskauppa

text: PKO:hon on fuusioitu vuonna 1966 Martonvaaran Osuuskauppa, vuonna 1969 Kauppa-Sampo, Polvijärven Osuuskauppa ja Kuusjärven Osuuskauppa, vuonna 1984 Lieksan Osuuskauppa ja Liperin Osuuskauppa sekä vuonna 1991 Keski-Karjalan Osuuskauppa (joka syntyi 1980-luvulla Kiteen Osuuskaupan, Rääkkylän Osuuskaupan ja tohmajärveläisen Osuusliike Yhteishyvän fuusiossa).


title: Pohjois-Karjalan Osuuskauppa

text: PKO:n toimitusjohtaja on "Juha Kivelä" (2007-). Hallintoneuvoston puheenjohtaja on "Ilkka Pirskanen".


title: Metakryylialdehydi

text: Metakryylialdehydi on orgaaninen yhdiste (aldehydi), joka on huoneenlämmössä (20 °C) olomuodoltaan väritöntä nestettä, jolla on tunnusomainen haju. Sen kemiallinen kaava on CHO ja rakennekaava CH=C(CH)CHO. Metakryylialdehydista käytetään myös nimityksiä "2-metyyli-2-propenaali", "isobutenaali" ja "metakroleiini".


title: Metakryylialdehydi

text: Metakryylialdehydin moolimassa on 70,1 g/mol, sulamispiste - 81 °C, kiehumispiste 68 °C, suhteellinen tiheys 0,8 g/cm (vesi = 1,0 g/cm), liukoisuus veteen 20 °C lämpötilassa 6 g/100 ml, leimahduspiste - 15 °C, itsesyttymislämpötila 295 °C ja CAS-numero 78-85-3.


title: Metakryylialdehydi

text: Lyhytaikainen altistus aineelle ärsyttää silmiä, ihoa ja hengitysteitä.


title: Janne Grönvall

text: Janne Grönvall (s. 17. heinäkuuta 1973 Rauma) on suomalainen uransa lopettanut jääkiekkopuolustaja. Urallaan Grönvall pelasi SM-liigassa Lukossa ja Tapparassa, AHL:ssä St. John's Maple Leafsissa, Elitserienissä Färjestadissa ja DEL:ssä Krefeld Pinguinessa. NHL-seura Toronto Maple Leafs varasi Grönvallin numerolla 101.


title: Janne Grönvall

text: Grönvall toimii nykyään Tapparan A-nuorten apuvalmentajana.


title: Marjo Partio

text: Marjo Partio (o.s. Lehikoinen) on entinen MTV3:n uutisten uutisankkuri. Tämän lisäksi hän on toiminut myös "Huomenta Suomen" juontajana. Ennen siirtymistään MTV:lle hän juonsi Nelosella "Suoraan asiaan" -nimistä ajankohtaista keskusteluohjelmaa. MTV irtisanoi 2015 noin 60 henkilöä, ja Marjo Partio kuului irtisanottaviin.


title: Marjo Partio

text: Lehikoisen pro gradu -työn aihe oli "Radio City helsinkiläisten arjessa". Lehikoinen on MTV:n ohjelmistotyöntekijöiden, MOT ry:n, hallituksen jäsen. MOT ry. on MTV MEDIA:n kanaville ohjelmia tekevän henkilöstön ammattijärjestö.


title: Marjo Partio

text: Lehikoinen oli vuoden 2004 tsunamikatastrofin aikoihin lomalla Sri Lankassa Beruwelan kylässä. Hän oli ehtinyt lähteä sisämaahan retkeilemään vain muutama tunti ennen tsunamin saapumista ja pelastui siten täpärästi.


title: Anders Johan Ramsay

text: Anders Johan Ramsay (24. marraskuuta 1744 Sahalahti – 11. elokuuta 1811 Elimäki) oli everstiluutnantti ja Savon ja Karjalan läänin maaherra vuosina 1791–1803. Hän syntyi luutnantti Gustaf Wilhelm Ramsayn ja hänen puolisonsa Anna Juliana Tauben perheeseen. Anders Johan Ramsayn lapsia ovat Gustaf Adolf Ramsay s. 23. maaliskuuta 1794, Karl August Ramsay s. 10. marraskuuta 1791 ja Anders Edvard Ramsay s. 23. maaliskuuta 1799.


title: Anders Johan Ramsay

text: Ramsay aloitti 14-vuotiaana sotilasuransa Uudenmaan prikaatissa, ja osallistui 17-vuotiaana Pommerin sotaan. Sodan jälkeen 1762 hänestä tuli Tukholman tykistön adjutantti. Ramsay palasi Savon prikaatiin 1770, jossa hänet ylennettiin 1779 majuriksi. Ramsay halunut mukaan "anjalakapinaan". Hän naimisiin 42-vuotiaana vuonna 1786 Barbara Petersenin kanssa. Vuonna 1789 kuningas Kustaa III ylensi Ramsayn everstiluutnantiksi. Hän siirtyi 1791 Savon ja Karjalan maaherraksi. Ramsay osti 1797 Tavastilan tilan Elimäeltä. Vuonna 1803 hän erosi maaherran tehtävästä. Ramsay kuoli vuonna 1811. Hänet haudattiin Elimäen hautausmaalle.


title: Alexia

text: Alexia, oik. Alessia Aquilani (s. 19. toukokuuta 1967), on italialainen laulaja. Hänellä oli useita englanninkielisiä menestyskappaleita 1990-luvun lopussa, mutta nykyään hän laulaa italiaksi. Alexia tuli tunnetuksi ensin eurodancevaikutteisista kappaleistaan, mutta levy levyltä alkoi siirtyä kohti perinteisempää pop-musiikkia.


title: Alexia

text: Alexia on myynyt maailmanlaajuisesti yli viisi miljoonaa albumia ja Suomessakin yli 110 000. Alexian "Fan Club" -levy on Suomen 20:ksi eniten myydyin ulkomainen albumi 85 530:n kopion myynnillään .


title: Alexia

text: Alexia syntyi La Spezian kaupungissa Liguriassa Luoteis-Italiassa vuonna 1967. Alexia innostui laulamisesta jo nuorena, ja hän osallistui erilaisiin laulukilpailuihin.


title: Alexia

text: Hän aloitti yhteistyön tuottaja Roberto Zanettin (tunnettu myös nimellä Robyx) kanssa vuonna 1990 toimimalla taustalaulajana Zanettin eurodance-kokoonpanojen, kuten Double Youn ja Ice MC:n kanssa. Alexia julkaisi ensimmäisen oman singlensä ""Me and You"" vuonna 1995 Zanettin levy-yhtiön ZYX Musicin tuottamana.


title: Alexia

text: Ensimmäisen albuminsa, eurodance-vaikutteisen "Fan Clubin", Alexia julkaisi 1997 Sonyn tytäryhtiön Dance Poolin tuottamana. Yhdysvalloissa albumi julkaistiin nimellä "Fun Club".


title: Alexia

text: Toisella albumillaan "The Party" Alexia lähestyi enemmän popmusiikkia. Albumin tunnetuin kappale on" Gimme love".


title: Alexia

text: Vuonna 2002, "Happy"-albumin ilmestymisen jälkeen, Alexia hylkäsi eurodancen täysin ja alkoi laulaa ainoastaan italiaksi.


title: Alexia

text: Hän esiintyi ensimmäisen kerran San Remon musiikkifestivaaleilla vuonna 2002 ja sijoittui toiseksi kappaleellaan ""Dimmi Come"". Seuraavana vuonna hän yritti uudelleen ja voitti kappaleella ""Per Dire Di No"".


title: Alexia

text: Lokakuussa 2005 Alexia meni naimisiin Andrea Cameranan kanssa, ja marraskuussa 2006 pari ilmoitti odottavansa ensimmäistä lastaan. Heille syntyi tyttölapsi helmikuussa 2007.


title: Alexia

text: Alexian toistaiseksi uusin julkaisu on" Io No" -single, joka julkaistiin keväällä 2013.


title: Henri Vieuxtemps

text: Henri François Joseph Vieuxtemps (17. helmikuuta 1820 – 6. kesäkuuta 1881) oli belgialainen viulisti ja säveltäjä, joka kuitenkin toimi aktiiviuransa Ranskassa.


title: Henri Vieuxtemps

text: Vieuxtemps oli ihmelapsi, joka esitti Pierre Roden viulukonserton julkisesti jo kuuden ikäisenä. Charles de Bériot otti hänet oppilaakseen kuulutaan lapsitähden soittoa Brysselissä, ja vei hänet vuonna 1829 esiintymään myös Pariisiin. Oppilassuhde kuitenkin jäi lyhytaikaiseksi Vieuxtempsin palattua kotimaahansa, jossa hän kehitti soittoaan itsenäisesti.


title: Henri Vieuxtemps

text: Saksaan vuonna 1833 suuntautunut matka tutustutti hänet Louis Spohriin ja Robert Schumanniin. Seuraavan vuosikymmenen aikana hän jatkoi kiertueita eri Euroopan maissa, ja teki voimakkaan vaikutuksen yleisön ohella myös kuuluisiin muusikoihin kuten Hector Berlioziin ja jopa itse Paganiniinkin, jonka hän tapasi Lontoossa 1834.


title: Henri Vieuxtemps

text: Nuori Vieuxtemps tunsi vetoa myös säveltämiseen ja opiskeli tätä varten sekä Wienissä että Pariisissa Antoine Reichan johdolla vv. 1835-36. Hänen toinen viulukonserttonsa on sävelletty näihin aikoihin.


title: Henri Vieuxtemps

text: Vieuxtemps sai suurta huomiota erityisesti Pietarissa, jossa hän asui vuosina 1846-1851 hovimuusikkona ja keisarillisen teatterin solistina. Hän perusti viululuokan Pietarin konservatorioon ja on siten ns. venäläisen viulukoulun kantaisä.


title: Henri Vieuxtemps

text: Vuonna 1871 Vieuxtemps palasi synnyinmaahansa saatuaan professuurin Brysselin konservatoriossa. Siellä hänen kuuluisin oppilaansa oli Eugène Ysaÿe. Oikeaan käteen vaikuttanut halvaus kuitenkin päätti hänen opettajatyönsä kaksi vuotta myöhemmin, ja hän jätti viululuokkansa Henryk Wieniawskin hoitoon ja asettui Pariisiin. Toinen halvaus vuonna 1879 sammutti viimeiset toiveet viulistiuran jatkumisesta. Viimeiset vuotensa Vieuxtemps vietti Algeriassa.


title: Henri Vieuxtemps

text: Parhaiten Vieuxtemps muistetaan viulukonsertoistaan, joita hän sävelsi kaikkiaan seitsemän kappaletta. Hän vaikutti myös viulurepertuaarin muodostumiseen tulkinnoillaan erityisesti Beethovenin ja Mendelssohnin konsertoista.


title: Hirren varaus

text: Varaus tarkoittaa hirsirakentamisessa hirren alapintaan veistettyä uurretta. Sen tarkoitus on ohjata hirren halkeilua niin, että se tapahtuisi seinän suuntaisesti. Lisäksi päällekkäisten hirsien sovittaminen tiiviisti toisiinsa ei onnistu pelkästään veistämällä, mutta varaus voidaan tilkitä. Varauksessa alimman hirren yläpuoli on pyöreä, jotta vesi valuisi pois varauksesta eikä kastelisi tilkettä ja lahottaisi hirttä.


title: Hirren varaus

text: Varaus voi olla tyypiltään "avovaraus" tai "umpivaraus". "Kynsivaraus" on näiden yhdistelmä.


title: Hirren varaus

text: "Avovarauksessa" varauksen reunat ovat auki, päällekkäiset hirret ottavat kiinni toisiinsa varauksen keskiosasta. Avonaiset sivut voidaan tilkitä.


title: Hirren varaus

text: "Umpivarauksessa" varauksen reunat ovat kiinni, päällekkäiset hirret ottavat kiinni toisiinsa varauksen molemmilta reunoilta. Keskelle jää avoin tila, joka voidaan tilkitä.


title: Hirren varaus

text: "Kynsivarauksessa" umpivarauksen reunat avataan, niin että jätetään kynnet eli avaamattomat paikat, joiden varassa hirsi lepää alemman hirren päällä. Kynnet ovat noin 10 senttimetrin pituiset ja niitä tulee noin 1 – 1,5 metrin välein. Seinän eri puolien kynnet eivät saa olla kohdakkain ja päällekkäistenkin hirsikerrosten kynnet pitää tehdä noin 50 – 70 senttimetrin päähän toisistaan. Kynsivaraus voidaan tilkitä tehdessä ja jälkeenpäin.


title: Hirren varaus

text: Varauksista umpivaraus on tukevin.


title: Hirren varaus

text: "Käsin veistettäessä" varauksen merkitsemistä varten paikalleen salvetun hirren päälle asetetaan seuraava hirsi, johon veistetään alkua nurkkaliitokselle siten, että salvetun ja uuden hirren väliin jää noin tuuman rako. Varaus merkitään "varausrauta"-nimisellä kaksihaaraisella työkalulla, jossa on haarojen päässä terävät kärjet. Varausrauta on eräänlainen erityistarkoitukseen käytettävä suuntapiirrin. Sekä ala- että yläpuoliseen hirteen vedetään varalla viirut siten, että viirujen etäisyys pysyy koko ajan samana ja ylähirren viiru on täsmälleen alahirren viirun yläpuolella. Näitä viiruja myöten sitten uusi hirsi veistetään sopivaksi alahirren päälle. Samalla tavalla varalla vedetään viiru uuden hirren nurkkaliitoksen lopullista veistämistä varten. Varauksessa on huomioitava tilkemateriaalin paksuus.


title: Hirren varaus

text: Varaus on vaativinta tehdä käsin parkattuun pyöröhirteen, jossa hirren halkaisija ei ole vakio eikä hirsi täsmälleen pyöreä.


title: Hirren varaus

text: "Teollisessa valmistuksessa" hirsiaihio tehdään koneistamalla. Tällöin myös varaukset tehdään koneellisesti höyläämällä. Teollisessa valmistuksessa varauksiin tehdään erilaisia pontteja joilla parannetaan varauksen tiiviyttä.


title: Isobutyyrialdehydi

text: Isobutyyrialdehydi on orgaaninen yhdiste (aldehydi), joka on huoneenlämmössä (20 °C) olomuodoltaan väritöntä nestettä, jolla on pistävä haju. Sen kemiallinen kaava on CHO ja rakennekaava (CH)CHCHO. Isobutyyrialdehydista käytetään myös nimityksiä "2-metyyli-1-propanaali" ja "isobutanaali".


title: Isobutyyrialdehydi

text: Isobutyyrialdehydin moolimassa on 72,1 g/mol, sulamispiste - 65 °C, kiehumispiste 64,5, tiheys 0,794 g/cm , liukoisuus veteen 20 °C lämpötilassa 6,7 g/100 ml, leimahduspiste - 25 °C, itsesyttymislämpötila 196 °C ja CAS-numero 78-84-2.


title: Isobutyyrialdehydi

text: Isobutyyrialdehydiä käyttökohteita ovat muun muassa hartsien, muovien pehmittimien, hyönteismyrkkyjen ja aminohappojen kuten valiinin ja leusiinin synteesissä.


title: Isobutyyrialdehydi

text: Lyhytaikainen altistus aineelle syövyttää silmiä, ihoa ja hengitysteitä. Isobutyyrialdehydi on myös syövyttävää nieltynä ja hengittäminen voi aiheuttaa keuhkopöhön.


title: Mähkät

text: Mähkät ("Selaginella") on sanikkaisten suku, jossa on 690 lajia. Monet lajit elävät autiomaassa, ja käpertyvät kokoon kuivan kauden ajaksi.


title: Mähkät

text:
Mähkillä on neulasmaiset, mutta ohuet ja pehmeät, vaaleanvihreät hammaslaitaiset lehdet.
Havukasveja muistuttavan ulkonäkönsä takia mähkiä on alettu käyttää koristekasveina mm. jouluistutuksissa.


title: Opettaja (lehti)

text: Opettaja on 22 kertaa vuodessa ilmestyvä opettajien ammattilehti, jota julkaisee Opetusalan Ammattijärjestö OAJ. Lehdellä on lukijoita 208 000 (KMT S15K16). Lehti on ilmestynyt nykyisenlaisena vuodesta 1973 eli OAJ:n perustamisesta lähtien. Uuteen lehteen yhdistyivät tällöin vuodesta 1905 ilmestynyt Opettajain Lehti sekä vuonna 1951 perustettu Oppikoululehti. Jos otetaan huomioon Valistuksen kustantaman Opettajain Lehden viikoittainen ilmestyminen vuoden 1906 alusta lähtien, nykyistä Opettaja-lehteä voitiin pitää Suomen vanhimpana viikkolehtenä syksyyn 2014 saakka. Silloin sen ilmestymiskerrat harvenivat 40:stä 35:een vuodessa.


title: Opettaja (lehti)

text: Lehden liitteenä ilmestyy vuosittain Retkiopas helmikuussa ja Opintoretket syyskuussa.


title: Cromer

text: Cromer voi tarkoittaa ainakin seuraavia:


title: Ranger

text: Ranger tarkoittaa seuraavia asioita:


title: Funky Four Plus One

text: Funky Four Plus One tai Funky 4 + 1 oli yhdysvaltalainen hip hop-yhtye. Ryhmä perustettiin vuonna 1979 ja siihen kuului ensimmäinen tunnettu naispuolinen hip hop-artisti, Sha Rock. Muut yhtyeen jäsenet olivat Rahiem, Keith Keith, Jazzy Jeff ja KK Rockwell. Vähän ajan päästä perustamisesta Rahiem jätti ryhmän ja siirtyi Furious Fiveen. Hänet korvattiin Lil' Rodney Ceellä. Vuonna 1980 Funky 4 + 1 teki levytyssopimuksen Sugar Hill Recordsin kanssa. Samana vuonna yhtye julkaisi tunnetuimman kappaleensa, That's the Jointin. Funky 4 + 1 hajosi vuonna 1983. KK Rockwell ja Lil' Rodney Cee perustivat oman yhtyeen, Double Troublen, Jazzy Jeff lähti soolouralle ja Sha Rock liittyi Us Girls -nimiseen hip hop-ryhmään. Elinaikanaan Funky 4 + 1 sai That's the Jointin ohella tehtyä vain yhden pinnalle nousseen kappaleen, Rapping and Rocking the Housen, joka on yksi pisimmistä hip hop-kappaleista ikinä.


title: Kultasakaali

text: Kultasakaali eli sakaali ("Canis aureus") on keskikokoinen ja raskastekoinen koiraeläinlaji. Lajin nimestä käytetään joskus myös kirjoitusasuja šakaali tai shakaali, mutta näitä muotoja pidetään vanhentuneina. Sakaali on kaikkiruokainen, ja sillä on pitkät terävät kulmahampaat sekä hyvin kehittyneet raateluhampaat, jotka pystyvät lävistämään sitkeän nahan.


title: Kultasakaali

text: Sakaalin korkeus on 40 senttimetriä, ja sen ruumiin pituus on 85–105 senttimetriä. Häntä on 20–24 senttimetrin mittainen. Sakaalit painavat noin 7–13 kilogrammaa., Naaraat ovat pienempiä kuin urokset.


title: Kultasakaali

text: Kuten useimmat koiraeläimet, sakaalit ovat notkealihaksisia, juoksijoita, joilla on pitkä häntä. Kultasakaalin turkki on perusväriltään kellertävän punertava. Turkin kuviointi voi vaihdella iän, esiintymisalueen ja vuodenajan mukaan, mutta yleensä turkki on tummempi talvella kuin kesällä. Karvat ovat kärjestä ruskeita.


title: Kultasakaali

text: Kultasakaaleilla on suuret, pystyt korvat ja moni-ilmeinen korva-, häntä- ja kuonoasentojen valikoima. Lisäksi ne voivat äännellä haukahdellen, muristen, kiljuen tai susien tapaan erityisesti ulvoen.


title: Kultasakaali

text: "Canis"-suvun sakaaleista kultasakaalin levinneisyys on laajin, Pohjois- ja Itä-Afrikasta aina Myanmarille asti. Euroopassa kultasakaalia esiintyi ensimmäisen maailmansodan jälkeen pitkään vain Kreikassa ja muualla Balkanin niemimaalla, mutta se on sittemmin levinnyt tulokaslajina, niin että sitä on 15 Euroopan unionin maassa aina Tanskaan ja Baltiaan saakka. Viroon sakaalit ilmestyivät vuonna 2013. Suomeenkin sen odotetaan leviävän. Tutkimusprofessori Ilpo Kojolan mukaan yksilöitä saattaa jo olla Suomessa. Kultasakaalia tavataan satunnaisesti myös Pohjois-Euroopassa: Tanskassa löydettiin kesällä 2015 liikenteessä kuollut yksilö ja elokuussa 2016 Pohjois-Jyllannissa tehtiin ensimmäiset havainnot elävistä kultasakaaleista. Muita sakaalilajeja tavataan vain Afrikassa. Kultasakaalin tyypillistä elinympäristöä ovat kuivat savannit.


title: Kultasakaali

text: Kultasakaali on EU:ssa riistalaji muualla paitsi Saksassa, Puolassa ja Italiassa.


title: Kultasakaali

text: Yhdessä metsästämisellä kultasakaaleille suuri merkitys: sakaalipari saalistaa kolme kertaa tehokkaammin kuin yksinäinen sakaali. Sakaaliparin on havaittu onnistuvan saalistamaan thomsoningasellin vasoja. Sakaalit kuljettavat mahoissaan ruokaa oksennettavaksi pennuilleen tai imettävälle emolle. Ne myös kätkevät ruokaa.


title: Kultasakaali

text: Kojolan mukaan kultasakaali asettuisi ketun ja suden väliin: se saalistaisi kettua mutta olisi itse suden saalis.


title: Kultasakaali

text: Sekä uros- että naarassakaalit saavuttavat sukukypsyyden 11 kuukauden iässä, mutta eivät välttämättä heti ala lisääntyä. Kultasakaali synnyttää vuosittain yhden poikueen, jossa on 4–6 pentua. Jotkut nuoret jäävät apureiksi auttamaan vanhempiaan seuraavan pesueen hoidossa. Kultasakaali voi elää 12–14-vuotiaaksi. Sen risteytymisestä on olemassa yksittäishavainto, mutta risteytyminen on Kojolan mukaan epätodennäköistä, sillä susi mieluummin tappaa sen, koska se on kilpailija.


title: Kultasakaali

text: Sakaalit käyttävät hyvin monipuolista ravintoa. Ne syövät hedelmiä, selkärangattomia, matelijoita, lintuja, sammakkoeläimiä, jyrsijöitä sekä haaskoja. Pääasiassa ne saalistavat itse kuten hyppyantilooppeja sekä gaselleja. Kultasakaali on sakaaleista taidokkain suurempien eläinten saalistaja.


title: Kultasakaali

text: Sakaalin alalajksi määritelty susisakaali ("Canis aureus lupaster") polveutuu vuonna 2011 julkaistujen DNA-analyysien perusteella eteläaasialaisesta harmaasudesta ("Canis lupus") eikä kultasakaalista. Susisakaalin sukulaisuussuhteista on kiistelty 1800-luvulta lähtien.


title: Kultasakaali

text: Sakaalit ovat osa koiraeläinten heimon koirien ("Canis") sukua. Muita sakaalilajeja ovat vaippasakaali ("C. mesomelas") ja juovasakaali ("C. adustus"). Aiemmin myös etiopiansusi eli simieninsakaali ("C. simensis") luettiin sakaaleihin, mutta nykytiedon mukaan se on läheisempää sukua sudelle ja kojootille.


title: Kultasakaali

text: Sakaali viihtyy hautapaikkojen läheisyydessä, siksi sitä on pidetty kuoleman enteenä. Egyptiläisten Anubis-jumalalla oli sakaalin pää. Hänellä oli myös ihmisen ja villikoiran piirteitä. Mustanvärinen Anubis vartioi kuoleman valtakuntaan johtavaa tietä. Mustaa oli myös balsamoinnissa käytetty pihka. Intialaisissa eläinsaduissa sakaali on länsimaisen kettumainen.


title: Casey Affleck

text: Caleb Casey McGuire Affleck-Boldt (s. 12. elokuuta 1975 Falmouth, Massachusetts) on yhdysvaltalainen Oscar-palkittu elokuvanäyttelijä, -ohjaaja ja -tuottaja. Hän nousi julkisuuteen esiintymällä Gus Van Santin elokuvissa "Hinnalla millä hyvänsä" (1995), "Will Hunting" (1997) ja "Gerry" (2002). Hän näytteli myös "Ocean’s Elevenistä" alkaneen elokuvatrilogian kaikissa kolmessa osassa vuosina 2001–2007.


title: Casey Affleck

text: Vuonna 2007 Affleck sai ensimmäisen Oscar-ehdokkuutensa elokuvasta "Jesse Jamesin salamurha pelkuri Robert Fordin toimesta". Samana vuonna Affleck näytteli pääroolia rikostrillerissä "Gone Baby Gone". Vuonna 2010 hän ohjasi elokuvan "I'm Still Here", jonka pääosassa näytteli hänen lankonsa Joaquin Phoenix.


title: Casey Affleck

text: Vuonna 2016 Affleck näytteli draamaelokuvassa "Manchester by the Sea", josta hänet palkittiin parhaan miespääosan Oscarilla,Golden Globella ja Baftalla.


title: Casey Affleck

text: Affleckin vanhemmat ovat Christopher Anne ”Chris” (o.s. Boldt) ja Timothy Byers Affleck. Isä oli kotoisin Rhode Islandilta ja äiti taas oli asunut New Yorkin Upper East Sidella äitinsä ja isäpuolensa kasvattamana. Chris työskenteli alakoulunopettajana ja Timothy oli ohjaaja, käsikirjoittaja ja näyttelijä Theater Company of Bostonissa. Affleckin ollessa pieni hänen vanhempansa erosivat hänen isänsä alkoholismin takia. Casey on kolme vuotta veljeään Ben Affleckia nuorempi. Veljekset ovat näyttelijä Matt Damonin lapsuudenystäviä. Casey omisti lapsena paljon lemmikkejä, joihin kuului kissoja, käärmeitä, marsuja ja kilpikonnia. Affleck asui nuorena jonkin aikaa Meksikossa, ja hän osaa espanjaa, jota on hyödyntänyt myöhemmin elokuvarooleissaan.


title: Casey Affleck

text: Affleck opiskeli George Washingtonin yliopistossa politiikkaa ja siirtyi myöhemmin Columbian yliopistoon, jossa hänen pääaineitaan olivat fysiikka, astronomia ja länsimainen filosofia, mutta hän ei koskaan valmistunut. Hän oli jo opiskeluaikoinaan työskennellyt silloin tällöin televisiossa.


title: Casey Affleck

text: Vuoden 1995 elokuva "Hinnalla millä hyvänsä" teki Affleckista tunnetun. Hänen vastanäyttelijänään oli Nicole Kidman. Matt Damonin ja Ben Affleckin käsikirjoitus-Oscarilla palkitussa "Will Huntingissa" (1997) hän esitti nerokkaan nimihenkilön hoopoa bailukaveria. Casey Affleck on näytellyt useissa elokuvissa veljensä kanssa ja myös hänen ohjauksessaan.


title: Casey Affleck

text: Affleckin kolme seuraavaa elokuvaa "Will Huntingin" jälkeen eivät olleet menestyksiä, mutta Robert Fordin rooli elokuvassa "Jesse Jamesin salamurha pelkuri Robert Fordin toimesta" toi hänelle useita palkintoehdokkuuksia (mm. Oscar, Golden Globe, SAG-palkinto).


title: Casey Affleck

text: 2010-luvulla Affleck on näytellyt muun muassa elokuvissa "Tappaja sisälläni" (2010), "Interstellar" (2014) ja "Manchester by the Sea" (2016).


title: Casey Affleck

text: Affleck oli vuosina 2006−2016 naimisissa näyttelijä Summer Phoenixin kanssa, johon hän tutustui vuonna 1995 näytellessään tämän veljen Joaquin Phoenixin kanssa elokuvassa "Hinnalla millä hyvänsä." Pari alkoi seurustella vuonna 2000. Heillä on kaksi lasta, vuosina 2004 ja 2007 syntyneet pojat.


title: Casey Affleck

text: Affleck on vegaani ja tukee aktiivisesti eläinjärjestö Petaa.


title: Jacques Thibaud

text: Jacques Thibaud (27. syyskuuta 1880 - 1. syyskuuta 1953) oli ranskalainen viulisti.


title: Jacques Thibaud

text: Thibaud opiskeli Pariisin konservatoriossa Martin Marsickin oppilaana vv. 1893-96. Hän voitti konservatorion viulupalkinnon vuonna 1896 yhdessä sittemmin kapellimestarina kuuluisaksi tulleen Pierre Monteuxin kanssa.


title: Jacques Thibaud

text: Opiskelun ohessa Thibaud soitti leipätyönään hän soitti viulua pariisilaisen Café Rougen orkesterissa, josta kapellimestari Édouard Colonne löysi ja kiinnitti hänet orkesteriinsa. Sen solistina hän sai vuonna 1898 suuren menestyksen ja lentävän lähdön solistiuralleen. Hän esiintyi Euroopan eri maissa ja Yhdysvalloissa, usein yhdessä veljiensä kanssa muodostamassaan pianotriossa.


title: Jacques Thibaud

text: Thibaud osallistui 1. maailmansotaan jossa hän haavoittui ja joutui sen tuloksena rakentamaan soittotekniikkansa uudestaan. Toisen kuuluisan pianotrion Thibaud muodosti 1930-luvulla Alfred Cortot'n ja Pablo Casalsin kanssa. Vuonna 1943 Thibaud perusti yhdessä pianisti Marguerite Longin kanssa Long-Thibaud -kilpailun pianisteille ja viulisteille. Eugène Ysaÿe omisti hänelle toisen sooloviulusonaattinsa.


title: Jacques Thibaud

text: Thibaud menehtyi lento-onnettomuudessa Mt. Cemet -vuorella Ranskan Alpeilla vuonna 1953. Hänen vuonna 1720 rakennettu Stradivarinsa tuhoutui omistajansa mukana.


title: Ahkiolahden kanava

text: Ahkiolahden kanava on Kuopion Maaningalla sijaitseva Liikenneviraston ylläpitämä, erityisesti puutavaran uittoa silmällä pitäen rakennettu sulkukanava Vuoksen vesistön Iisalmen reitin varrella. Kanava yhdistää Maaninkajärven ja Onkiveden. Järvien vedenpintojen välinen korkeusero on 3,1–3,5 metriä.


title: Ahkiolahden kanava

text: Ahkiolahden kanavan ensisijainen tarkoitus on puutavaran uitto. Sen sulku on betoninen ja se on varustettu pystyakselisin sektoriportein sekä sähkötoimisin käyttölaittein. Sulun kokonaispituus on 240, hyötypituus 165 ja -leveys 16 metriä. Sallitut aluksen mitat kanavassa ovat pituus 160,0, leveys 11,8, syväys 2,4 ja korkeus 12,0 metriä.


title: Ahkiolahden kanava

text: Viannan venekanavan korvannut Ahkiolahden vanha kanava rakennettiin vuosina 1866–1868 ja 1872–1874. Yksisulkuinen kanava avattiin liikenteelle toukokuussa 1874, jolloin suora höyrylaivaliikenne Kuopiosta Iisalmeen mahdollistui. Ahkiolahden vanha kanava muutettiin jo 1884–1885 kaksisulkuiseksi, kunnes se vuonna 1916 palautettiin jälleen yksisulkuiseksi. 1930-luvulla se kivettiin noin 1,6 kilometrin matkalta. Vanha kanava on nykyään nähtävyytenä. Nykyisin käytössä oleva kanava rakennettiin vuosina 1981–1983 osittain samaa reittiä pitkin.


title: Ahkiolahden kanava

text: Vanhan ja uuden kanavan välissä, Liikenneviraston levähdysalueella sijaitsee Ahkiolahden kanavakahvio, joka on auvoinna kesäaikana toukokuun alusta syyskuun alkuun.


title: Isosulkukotilo

text: Isosulkukotilo ("Macrogastra ventricosa"). Tunnettu aiemmin nimillä "Clausilia ventricosa" ja "Iphigena ventricosa". Muotonsa vuoksi niitä kutsuttiin aiemmin sikarikotiloiksi.


title: Isosulkukotilo

text: Isosulkukotilo on noin 18 millimetriä pitkä ja noin 4,2 millimetrin levyinen sulkukotilo. Isosulkukotilo on kookkain sulkukotilolaji Suomessa. Isosulkukotilon vasenkierteisessä kuoressa on 11 kierrettä, joista kärkikierteet ovat suhteellisen kapeat ja muut kierteet levenevät nopeasti, jonka takia kotilo vaikuttaa pullealta. Kuoren suu on laaja, ja jossa on lajille tyypilliset kalkkipoimut eli sälöt. Kuoren suun oikealla puolella olevasta kaksihaaraisesta sälöstä isosulkukotilon erottaa sen sukulaisesta harmaasulkukotilosta.


title: Isosulkukotilo

text: Isosulkukotiloa havaitaan ainakin Etelä-Ruotsissa, Etelä-Norjassa, Tanskassa, Virossa, Latviassa, Liettuassa sekä Suomessa. Isosulkukotilo on rauhoitettu kaikissa näissä maissa. Isosulkukotilo elää kosteilla, jyrkkärinteisillä kalkkialueilla.


title: Bleak

text: Bleak oli suomalainen grungerock-yhtye.


title: Bleak

text:
Bleakin perustivat 1997 Rovaniemelle serkukset kitaristi Madu ja laulaja Caleb yhdessä paikallisten muusikoiden kanssa. Alkuaikoinaan bändi soitti pääasiassa grungerockia mutta musiikissa kuului myös niin poppia kuin funkiakin. Bändi sai nimensä kun Madu ja Caleb löysivät sanan summittain selaamastaan sanakirjasta.
Bleak nautti ensiaskeleistaan alkaen paikallissuosiota, ja kiersi muutamissa bändikilpailuissakin eri puolilla Suomea. Bändi ehti julkaista kaksi demoa ennen vuosituhannen vaihdetta, "Demo" (1998) ja "Luna Umbra" (1999). Bleak kuitenkin hajosi jo 2000 jäsenten hajaannuttua muiden intressien perässä ympäri Suomea. Caleb lopulta seurasi Madun ja soolokitaristi Crabin jalanjälkiä Helsinkiin, ja 2002 Bleakin rivit kasattiin uudestaan. Yhtye alkoi soittaa pääasiassa Calebin biisejä jolloin bändin soundi muuttui melodisemmaksi ja suoraviivaisemmaksi. Bleakin demo "Smoke" (2003) kieli jo tästä muutoksesta ja valittiinkin YleX:llä Viikon Demoksi. Bleak toimi aktiivisesti ruohonjuuritasolla ja seuraava omakustanne-single "Crossword" (2004) sai soittoaikaa rockradiokanavilla. Radiosoitto ja keikkailu kasvattivat kuulijakuntaa tasaisesti, ja "Crossword" herätti myös niin levy-yhtiöiden kuin ohjelmatoimistojenkin huomion. Kiinnostuneiden joukossa olivat myös Asko Kallonen ja Niko Nordström Helsinki Music Companysta ja 2005 levytyssopimus oli allekirjoitettuna. Bleakin ensimmäiset singlejulkaisut "Play" (2005) ja "What You Are" (2006) kumpikin debytoivat Suomen virallisella singlelistalla sijalla kaksi ja soivat tiuhaan muun muassa YleX:llä ja Radio Cityssä. Yhtyeen rumpali ehti vaihtua pari kertaa ennen kuin Bleak julkaisi ensimmäisen albuminsa "Burns Inside" toukokuussa 2006. Levy valittiin ilmestyttyään YleX:n Viikon Albumiksi.


title: Bleak

text: Yhdessä ruotsalaislaulaja Ana Johnssonin kanssa esitetty Jadesoturi-elokuvan tunnuskappale "Fate" muodostui yhtyeen ensimmäiseksi isoksi hitiksi ja vuonna 2007 "Fate" olikin yksi radioiden soitetuimmista kappaleista. Kappale voitti NRJ Radio Awardseissa "Best Nordic Song" -palkinnon.


title: Bleak

text: Perjantaina 13. helmikuuta 2009 yhtye ilmoitti nettisivuillaan bändin hajonneen, jonka jälkeen laulaja/biisintekijä Caleb otti uudet jäsenet vanhojen tilalle ja vaihtoi bändin nimeksi Fireal, mutta säilytti vanhan suunnittelemansa liekkilogon. Caleb otti yhtyeen käyttöön aiemmin säveltämänsä kappaleet "Burns Inside"-albumilta.


title: Kupla

text: Kupla on ilmarakkula nesteessä tai muussa aineessa. Eräs kuplan ilmentymä on saippuakupla. Vaahto on nesteeseen syntyneiden kaasukuplien kasauma.


title: Kupla

text: Kuplan eri ominaisuudet tekevät siitä usein käytetyn vertauskuvan. Koska nesteeseen syntynyt ilmakupla paisuu ja särkyy herkästi, se on äkillisen romahduksen vertauskuva, kuten talouden hintakupla. Kuplan umpinaisuudella viitataan ihmisen ideologisesti rajoittuneeseen maailmaan tai sosiaaliseen kuplaan, samanmielisten yhteisöön. Kupla on tyhjää täynnä, joten sillä viitataan perättömään juttuun tai valheelliseen ihmiseen. Kuplan muodosta ovat saaneet nimensä esimerkiksi kuuma kupla ja paikallinen kuuma kupla, erilämpöisten kaasujen alueet tähtienvälisessä aineessa, sekä sarjakuvassa hahmojen repliikkien taustan puhekupla.


title: Karl August Ramsay

text: Karl August Ramsay (10. marraskuuta 1791, Kuopio – 8. joulukuuta 1855, Helsinki) oli filosofian tohtori, senaattori, Viipurin läänin maaherra 1827–1834 sekä salaneuvos.


title: Karl August Ramsay

text: Ramsayn isä oli Savon ja Karjalan läänin maaherra (1791–1803) everstiluutnantti Anders Johan Ramsay ja äiti Johanna Barbara Petersen. Karl August Ramsay nai vuonna 1821 serkkunsa Beata Fredrika Charlotta af Petersenin (k. 1863). Perheeseen syntyi ainakin kolme poikaa, toimitusjohtaja Alexander Volter Ramsay (s. 11. syyskuuta 1825), maanviljelijä Johan August Ramsay (s. 6. heinäkuuta 1827) ja kirjailija Anders Gustaf Ramsay (s. 25. kesäkuuta 1832).


title: Wii Play

text: Wii Play on yhdeksän minipeliä sisältävä Wiin videopeli. "Wii Playn" mukana tulee yksi Wiin ohjain, Wii Remote.


title: Wii Play

text: Wii Play koostuu yhdeksästä kaksinpelattavaksi suunnitellusta minipelistä, mutta niitä voi pelata myös tietokonevastustajaa vastaan tarpeen vaatiessa. Nunchuck-lisäosaa ei tarvita Wii Playn sisältämissä peleissä, vaan kaikki on suunniteltu pelattavaksi Wii Remote –peliohjaimella.


title: Wii Play

text: Wii Playhin sisältyviä minipelejä ovat esimerkiksi pöytätennis, Duck Hunt -tyylinen ammuntapeli, kalastus, biljardi ja pöytäkiekon kaltainen "Laser Hockey". Kaikki Wii Playn sisältämät minipelit ovat helposti omaksuttavia.


title: Wii Play

text: Tämä peli on siirtynyt NES:in Zapperista Wiin Wii Remoten ohjattavaksi. Peliä pelataan niin, että osoitetaan ohjaimella TV-ruutua ja painetaan A-näppäintä jolloin Mii-hahmo ampuu tähtäimen osoittamaan kohtaan. Myös Wii Remoten B-liipaisinta voi käyttää ampuessa.


title: Wii Play

text: Tätä peliä pelataan niin, että Wii Remotea liikutellaan ylös, alas(liikutellaan onkea ylös ja alas), oikealle, vasemmalle, eteen ja taakse (siirretään paikkaa järvellä), kalastaaksesi kaloja. Kala tarttuu onkeen kun ongen asettaa sen eteen ja odottaa. Aluksi kala nykii jonkin aikaa ja kun wii remote alkaa väristä, onki pitää nostaa ripeästi ylös. Yleisimmät kalat ovat sinikeltainen, punainen, ja vihreä, joiden lisäksi joskus ilmestyy isompia erikoiskaloja jotka ovat king of the pond ja mysteryfish. Tämän lisäksi lammessa uiskentelee vielä pieniä ruskeita kaloja jotka nappaavat yllättäen mutta niiden nostamisesta menettää pisteitä.


title: Wii Play

text: Biljardissa pallot pyritään poistamaan pöydältä niin että pallo johon valkoinen pallo osuu on kaikkein pienin pöydällä olevista. Tämän jälkeen myös muut pallot saavat tippua. Pienimmän pallon ei ole pakko pudota. Jokaisen vuoron jälkeen ruutu osoittaa automaattisesti pienintä palloa, mutta kuvakulmaa voi säätää nuolinäppäimillä. tämän jälkeen valkoista palloa osoitetaan Wii Remotella ja painetaan B-näppäin pohjaan. Lyönti tapahtuu vetämällä käsi taakse ja työntämällä nopeasti eteen.


title: Wii Play

text: Laser hockeyssä pelaajat pelaavat klassista ilmakiekkoa. Peli päättyy toisen pelaajan saavuttaessa 8 pistettä, tai yksinpelissä tietokonetta vastaan ajan loppuessa. Lähtölaskennan aikana mailan muotoa voi muuttaa painamalla A- ja B-näppäimiä yhtä aikaa.


title: Wii Play

text: Pöytätennistä pelataan liikuttelemalla Wii Remotea niin että maila liikkuu pöydän yllä, lyönti tapahtuu automaattisesti ja syöttää voi painamalla A-näppäintä. Kaksinpelissä pelataan toista pelaajaa vastaan 11 pisteeseen ja yksinpelissä mahdollisimman monta lyöntiä, maksimi on 100. Kun on kerran saanut 100, voi lyöntejä saada enemmänkin.


title: Wii Play

text: Tässä pelissä täytyy poksautella kuplia ennen koin ne ehtivät ruudun alakulmassa olevalle viivalle. Kupla poksahtaa, kun Mii on oikeassa asennossa oikein päin. Mii:n asentoa voi vaihtaa painamalla A- tai B näppäintä ja Miitä voi pyörittää kääntämälle Wii Remotea. Kolmen kuplan päästyä viivalle peli loppuu.


title: Wii Play

text: Find Mii:ssä on tarkoitus löytää kuvaukseen sopivia, kuten kaksi samanlaista tai oma Mii, mahdollisimman nopeasti. Kierroksia on useita. Pelissä on aika mutta yksinpelissä se lisääntyy sitä mukaa kun löytää oikean/oikeat Miit ja tarkoituksena on päästä mahdollisimman suurelle tasolle, kun taas kaksinpelissä tarkoitus on saada mahdollisimman paljon pisteitä ennen ajan loppumista.


title: Wii Play

text: Tässä pelissä ohjataan lehmällä ratsastavaa Mii:tä. Lehmän saa juoksemaan kallistamalla sivuttain olevaa (nuolinäppäimet vasempaan käteen päin) Wii Remotea eteenpäin, ja käännökset tehdään kallistamalla Wii Remotea sivuille. Tarkoituksena on kaataa mahdollisimman monta linnunpelättiä, kaksinpelissä tietyn ajan sisällä, yksinpelissä pitää kaataa pelättejä ja rynnistää maaliin ennen ajan loppumista.


title: Wii Play

text: Peli, jossa liikutaan panssarivaunuilla ja tuhotaan toisia vaunuja. Tankki liikkuu Nunchukin tatilla tai Wii Remoten nuolinäppäimillä. Tähtäys tapahtuu osaittamalla Wii Remotella TV-ruutua ja ampuminen B-näppäimellä. A-näppäimellä tankki tiputtaa pommin, joka räjähtää hetken kuluttua.


title: Edvard Gylling

text: Edvard Otto Wilhelm Gylling (30. marraskuuta 1881 Kuopio – 14. kesäkuuta 1938 Neuvostoliitto) oli suomalainen filosofian tohtori, tiedemies ja sosialidemokraattinen poliitikko. Hän toimi tilastotieteen dosenttina Helsingin yliopistossa ja kansanedustajana sekä SDP:n puoluejohdossa. Myöhemmin Suomen Kommunistiseen Puolueeseen liittynyt Gylling oli kansankomissaarien neuvoston puheenjohtaja Karjalan neuvostotasavallassa.


title: Edvard Gylling

text: Gylling syntyi keskiluokkaiseen perheeseen. Hänen isänsä oli piiri-insinööri Uno Alexander Gylling ja äitinsä Eugenia Viktorina Klotilda Henriette Helsingius. Hän avioitui vuonna 1906 Fanny Elisabeth Achrenin kanssa.


title: Edvard Gylling

text: Gylling pääsi ylioppilaaksi Jyväskylän lyseosta vuonna 1900, luokkatovereinaan mm. Otto Wille Kuusinen, Martti Kovero ja muutaman vuoden myös Sulo Wuolijoki. Filosofian kandidaatiksi hän valmistui 1903. Hän väitteli filosofian tohtoriksi vuonna 1909 aiheesta "Suomen torpparilaitoksen kehityksen pääpiirteet Ruotsinvallan aikana".


title: Edvard Gylling

text: Maisteriksi valmistuttuaan Gylling loi Suomessa monipuolisen yhteiskunnallisen ja tieteellisen uran. Hän toimi heti valmistuttuaan Vanhuus- ja työttömyysvakuutuskomitean tilastotyöntekijänä 1904–1906, mistä oli hyötyä Gyllingin tulevan väitöskirjan kannalta. Tilastollisen päätoimiston virkaatekevänä toisena aktuaarina hän toimi 1908–1910. Tilastollisesta päätoimistosta hän siirtyi tullihallituksen tilastollisen konttorin vt. konttorinkirjoittajan tehtävään 1910 ja saman laitoksen virkaatekeväksi aktuaariksi 1911. Helsingin kaupungin tilastokonttorin aktuaarina hän toimi 1911–1918.


title: Edvard Gylling

text: Edellä mainittujen tehtäviensä ohessa hän oli myös Suomen liikemiesten kauppaopiston kansantalouden opettajana 1906–1907 ja vasta valitun eduskunnan maatalousvaliokunnan sihteeri 1907. Tieteellisen uransa hän loi Helsingin yliopiston tilastotieteen dosenttina 1910–1918.


title: Edvard Gylling

text: Mahdollisesti väitöskirjatyöhön liittynyt torpparilaitoksen tutkiminen käänsi Gyllingin sympatiat köyhälistön puolelle ja hän liittyi SDP:hen niin sanottujen marraskuun sosialistien joukossa.


title: Edvard Gylling

text: Vuonna 1905 hän yhdessä Kuusisen, Wuolijoen ja Yrjö Sirolan kanssa perusti marxilaista teoreettista pohdintaa sisältäneen Sosialistisen aikakauslehden, jonka päätoimittajana Gylling oli 1906–1908. Suomen Sosialidemokraattisen Puolueen kansanedustajana hän toimi kolmeen eri otteeseen: 1908–1909, 1911–1914 ja 1917. Hänet valittiin joka kerran samasta Turun läänin pohjoisesta eli nykyisestä Satakunnan vaalipiiristä. Eduskunnassa Gylling erikoistui työväestön ja tilattoman väestön ongelmiin, jotka olivat hänelle tieteellisestikin läheisiä. Hänestä tuli jo varhain puolueensa maatalousekspertti. Hän toimi eri edustajakausinaan maatalousvaliokunnan, suuren valiokunnan ja talousvaliokunnan jäsenenä, tarkastusvaliokunnan puheenjohtajana 1912–1913, toimitusvaliokunnan puheenjohtajana 1914, ulkoasiainvaliokunnan jäsenenä, valtiovarainvaliokunnan puheenjohtajana 1917 sekä eduskunnan pankkivaltuusmiesten puheenjohtajana 1918.


title: Edvard Gylling

text: Gylling oli Suomen Sosialidemokraattisen puolueen (SDP) puoluetoimikunnan jäsen vuosina 1913–1917. Hän oli myös torpparien keskuskomitean jäsen ja Kustannusosuuskunta Kirjan hallituksen jäsen. Puolueen toisena varapuheenjohtajana Gylling toimi 1917–1918, jolloin radikalisoituivat mielialat kiskoivat hänet mukanaan. Tuolloin hän kirjoitti Me vaadimme -ohjelman tekstin yhdessä Kuusisen kanssa.


title: Edvard Gylling

text: Vaikka vastustikin vallankumouksen aloittamista, Gylling suostui liittymään pian sisällissodan alettua punaisen puolen ylimpään hallintoon talousasiantuntijana. Hän oli helmikuun alkupäivistä 1918 lähtien Suomen kansanvaltuuskunnan jäsen ja sen raha-asiainvaltuutettu sekä Suomen Pankin johtokunnan puheenjohtaja. Hän myös neuvotteli kansanvaltuuskunnan edustajana punaisen Suomen ja Neuvosto-Venäjän välisestä valtiosopimuksesta (1.3.1918), jonka sisällöstä suuri osa liittyi valtioiden omaisuuksiin ja taloudellisiin intresseihin. Huhtikuussa 1918 Gyllingistä tehtiin Suomen työväen punaisen kaartin esikuntapäällikkö ja Viipuriin siirtyneen Kullervo Mannerin esikunnan kansliapäällikkö. Gylling vastusti kansanvaltuuskunnan pakoa ja muiden valtuutettujen paetessa 25. huhtikuuta Pietariin hän jäi ainoana joukkojen luokse pitämään yllä järjestystä. Mannerheim antoi muistelmissaan myöhemmin Gyllingille tästä tunnustusta . Hän yritti vielä tunnustella aselepoa, mihin valkoiset eivät suostuneet, vaan vaativat ehdotonta antautumista.


title: Edvard Gylling

text: Gylling onnistui katoamaan maan alle punaisen Viipurin kukistuessa ja piilotteli koko kesän 1918 Helsingissä, kunnes pääsi siirtymään salaa Tukholmaan.


title: Edvard Gylling

text: Gylling oleskeli Ruotsissa 1918–1920. Hän oli siellä ilmestyneen vasemmistolaisen Viesti-lehden avustaja sekä toimituskunnan jäsen vuonna 1919 ja kirjoitti artikkeleita vasemmistososiaalidemokraattiseen Tukholmassa ilmestyneeseen Zimmervald-lehteen. Vuonna 1919 Gylling edusti Ruotsiin paenneita punaisia Kööpenhaminassa pidetyssä neljän Pohjoismaan sosialististen puolueiden ja ammatillisten järjestöjen kokouksessa. Hän alkoi toimia kuitenkin myös Suomen kommunistisen puolueen (SKP) Ruotsissa sijaitsevan toimiston johtajana.


title: Edvard Gylling

text: Gylling teki valintansa ja valitsi kommunismin rakentamisen sosiaalidemokratian reformien sijaan. Hän muutti Leninin kutsumana vuonna 1920 Venäjälle Neuvosto-Karjalaan. Siellä hän toimi Karjalan autonomisen sosialistisen neuvostotasavallan (aiemmalta nimeltään Karjalan työkansan kommuuni) kansankomissaarien neuvoston puheenjohtajana 1920–1935. Kommuuni perustettiin Tarton rauhansopimuksessa Itä-Karjalalle luvatun autonomian toteuttamiseksi, siten kuin neuvostojohto sen ymmärsi. Gylling toimi myös Petroskoin puoluekoulun opettajana 1921. Hän keräsi Neuvosto-Karjalan johtoon muitakin suomalaisia emigranttikommunisteja, ja toteutti järjestelmällisesti politiikkaa, jonka tarkoituksena oli lisätä alueen taloudellista riippumattomuutta ja vaurautta sekä suomenkielistää karjalainen väestö. Suomenkielisiä kouluja perustettiin runsaasti. Neuvosto-Karjalan rakennustyöhön myös järjestelmällisesti houkuteltiin suomalaista työväkeä Kanadasta ja Yhdysvalloista asti, mistä saatiinkiin rekrytoitua tuhansia suuren laman aikana. Gyllingin politiikalla oli alkuvaiheessa Leninin ja Stalininkin hyväksyntä. Alueen väestön parissa Gylling oli useimpia kollegoitaan ja satraappimaisia tsaarinaikaisia edeltäjiään suositumpi ja hänet tunnettiin jopa "Karjalan keisarina". Hänen on sanottu unelmoineen jonkinlaisesta "punaisesta Suur-Suomesta", mikä 1930-luvun Stalinin puhdistuksissa tulkittiin "nationalistiseksi sovinismiksi" ja jopa liittoutumiseksi "valkosuomalaisten fasistien" kanssa.


title: Edvard Gylling

text: Gyllingin kansallisuuspolitiikka tuomittiin kommunistisen puolueen Karjalan aluekomitean kokouksessa tammikuussa 1935 ja saman vuoden lokakuussa hänet ensimmäisessä puhdistusaallossa erotettiin tehtävistään Karjalassa yhdessä oikean kätensä Kustaa Rovion kanssa. Tämän jälkeen Neuvosto-Karjalan hallinnossa ja puoluekoneistossa toimineet sadat suomalaiset joutuivat lähes viimeiseen mieheen vainojen uhreiksi ja alueen koko suomenkielinen väestökin siinä määrin, että on voitu puhua etnisestä puhdistuksesta. Suomenkieliset painotuotteet käytännössä kiellettiin tasavallan alueella ja vastateesinä Gyllingin suomalaistamispolitiikalle alettiin virallisissa yhteyksissä käyttää kyrillisillä aakkosilla kirjoitettua niin sanottua Bubrihinkarjalaa.


title: Edvard Gylling

text: Gylling siirrettiin Moskovaan Maailmantalouden instituutin tieteelliseksi työntekijäksi, ja siinä tehtävässä hän toimi 1935–1937. Hänet vangittiin heinäkuussa 1937. Arvo Tuominen arvosteli jälkeenpäin Otto Wille Kuusista kaikkein ankarimmin siitä, ettei hän tuolloin edes yrittänyt pelastaa vanhaa ystäväänsä Gyllingiä puhumalla Stalinille.


title: Edvard Gylling

text: Karjalassa luomansa uran aikana Gylling toimi Neuvostoliiton kommunistisen puolueen (NKP) Leningradin aluekomitean ja SKP:n keskuskomitean jäsenenä. Jälkimmäisessä hän jatkoi vangitsemiseensa asti.


title: Edvard Gylling

text: Tiedot Edvard Gyllingin kuolinajasta ovat olleet ristiriitaisia. Erkki Salomaan artikkelissa (1967) on tieto 19. elokuuta 1944, joka on myöhäisin arvio ja perustuu Neuvostoliitosta saatuun viralliseen ilmoitukseen. Arvo Ylärakkola mainitsee teoksessaan (1976) kuolinajaksi 13. helmikuuta 1940. Historioitsija John H. Hodgson esitti (1974) Gyllingin kuolinajaksi vuotta 1942. Varhaisin kuolinajaksi ilmoitettu ajankohta on 14. kesäkuuta 1938.


title: Edvard Gylling

text: Suomalaisten kohtaloita Stalinin ajan Neuvostoliitossa laajasti arkistolähteistä tutkinut Eila Lahti-Argutina antaa matrikkelissaan (2001) tiedon, jonka mukaan 17. heinäkuuta 1937 vangittu Edvard Gylling olisi Neuvostoliiton Korkeimman oikeuden sotilaskollegion päätöksellä tuomittu 14. kesäkuuta 1938 rikoslain kohtien §58/1a, §58/2, §58/7, §58/8 ja §58/11 nojalla ammuttavaksi. Lahti-Argutinan mukaan Gylling teloitettiin tuomion lukupäivänä Kommunarkan teloituspaikalla Moskovassa.


title: Edvard Gylling

text: Gylling rehabilitoitiin eli hänen maineensa palautettiin Neuvostoliitossa 15. heinäkuuta 1955.


title: Edvard Gylling

text: Muutama Neuvostoliitossa asunut Edvard Gyllingin jälkeläinen pääsi palaamaan Suomeen 1990-luvun alussa.


title: Advance Wars 2: Black Hole Rising

text:
Advance Wars 2: Black Hole Rising on Intelligent Systemsin kehittämä ja Nintendon julkaisema taktinen roolipeli. Peli on julkaist Game Boy Advancelle vuonna .
Peli on jatkoa aiemmin ilmestyneelle "Advance Warsille". Peli on osa "Nintendo Wars" -sarjaa.


title: Advance Wars 2: Black Hole Rising

text: Peli on vuoropohjainen strategiapeli, jossa pelaaja valitsee haluamansa johtajan ja johtaa sekä rakentaa erilaisia yksiköitä. Pelin viisi kuvitteellista valtiota ovat Orange Star, Blue Moon, Green Earth, Yellow Comet, ja Black Hole.


title: Lahnanruohot

text: Lahnanruohot ("Isoëtes") on sanikkaisten suku, johon kuuluu noin 140 lajia. Useimmat lahnanruohot elävät osaksi veden alla lammikoissa ja hitaasti virtaavissa puroissa, mutta jotkin lajit kasvavat kosteissa paikoissa jotka saattavat kuivua keskikesällä. Lahnanruohon lehdet ovat onttoja, nelilokeroisia.


title: Lahnanruohot

text: Suomessa luonnonvaraisena esiintyvät lahnanruoholajit:


title: Lahnanruohot

text: Muita lajeja:


title: Viannan kanava

text: Viannan kanava on Kuopion Maaningalla sijaitseva historiallinen sulkukanava, joka oli virallisesti käytössä vuosina 1852–1873. Venekulun mahdollistanut kanava yhdisti Maaninkajärven ja Onkiveden ohittaen Viannankosken.


title: Viannan kanava

text: Viannankosken vieritse nykyisen Viannan venekanavan paikalle rakennettiin jonkinlainen kaivanto tai avokanava jo 1750-luvulla. Venäläiset laajensivat sitä vuosina 1811–1813. Avokanavasta huolimatta suurimmat veneet oli vedettävä maata pitkin tai lasti oli purettava ja lastattava uudelleen maakannaksen toisella puolen.


title: Viannan kanava

text: Tie- ja vesikulkulaitosten johtokunta tutki 1840-luvulla Vuoksen vesistön kanavointia ja päätyi esittämään sulkukanavan rakentamista. Keisari Nikolai I antoi käskyn Viannan venekanavan rakentamisesta 18. toukokuuta 1844. Kanavaa rakennettiin 4 000 ruplan vuosibudjetilla ja se saatiin valmiiksi kaksi vuotta etuajassa 1852. Kanavaan tehtiin yksi kivirakenteinen sulku, jonka pituus oli 29,6 metriä, leveys 3,9 metriä ja syvyys 1,2 metriä. Liikenteelle kanava avattiin 8. lokakuuta. Kanavan valmistuttua voitiin 1,2 metriä syvä laivaväylä Kuopiosta Iisalmeen ottaa käyttöön. Tätä väylää varten oli rakennettu Viannan kanavan lisäksi vuosina 1845–1846 avokanavat Ruokovirran, Nerkkoonvirran ja Tomperinvirran ohi sekä perattu Lammasvirta. Väylä osoittautui kuitenkin ajan myötä liian matalaksi alusten koon kasvaessa.


title: Viannan kanava

text: Viannan kanavan kanavataksa määrättiin vuonna 1854. Sen mukaan isoista veneistä perittiin kymmenen ja pienistä viisi kopeekkaa hopeassa. Suolasta ja lihasta perittiin kolme kopeekkaa leiviskältä. Päävientiartikkelista voista kannettiin maksua neljäsosa kopeekkaa leiviskältä. Viannan kanavan kautta kulki sen käyttöaikana keskimäärin noin 200 venettä vuosittain.


title: Viannan kanava

text: Vuonna 1874 valmistunut Ahkiolahden kanava korvasi Viannan kanavan. Siitä huolimatta veneilijät käyttivät kanavaa edelleen, koska siten saattoi välttää kanavamaksut. Viranomaiset yrittivät estää kanavan käytön sulkemalla sen tammisella padolla. Kanavaa käytettiin kuitenkin ainakin 1800-luvun ajan.


title: Etyyliheksaldehydi

text: Etyyliheksaldehydi eli 2-etyyliheksanaali on orgaaninen yhdiste (aldehydi), joka on huoneenlämmössä (20 °C) olomuodoltaan väritöntä nestettä, jolla on tunnusomainen haju. Sen kemiallinen kaava on CHO ja rakennekaava CHCH(CH)CHO. Etyyliheksaldehydista käytetään myös nimityksiä "etyyliheksanaali", "2-etyyliheksanaali", "2-etyylikaproaldehydi" ja "butyylietyyliasetaldehydi".


title: Etyyliheksaldehydi

text: Etyyliheksaldehydin moolimassa on 128,24 g/mol, sulamispiste −85 °C, kiehumispiste 163 °C, suhteellinen tiheys 0,85 g/cm (vesi = 1,0 g/cm), liukoisuus veteen 20 °C lämpötilassa 0,07 g / 100 ml, leimahduspiste 46 °C c.c.(suljettu kuppi) tai 52 °C o.c.(avoin kuppi), itsesyttymislämpötila 180 °C ja CAS-numero 123-05-7.


title: Etyyliheksaldehydi

text: Lyhytaikainen altistus aineelle ärsyttää silmiä, ihoa sekä höyrylle hengitysteitä.


title: Keiko Fujimori

text: Keiko Sofía Fujimori (s. 1975) on perulainen liikenainen ja poliitikko.


title: Keiko Fujimori

text: Fujimori on Perun entisen presidentin Alberto Fujimorin ja Susana Higuchin tytär. Fujimori oli Perun ensimmäinen nainen isänsä erottua vaimostaan presidenttikaudellaan. Huhtikuussa 2006 hänet valittiin kongressiin hänen saatuaan enemmän ääniä kuin kukaan muu ehdokas.


title: Keiko Fujimori

text:
Fujimori opiskeli Yhdysvalloissa Columbia Business Schoolissa ja Boston University School of Managementissa. Hänen opiskelujensa kustantamiseen käyttämien rahojen alkuperä on ollut Perussa tutkinnan kohteena.
Vuonna 2004 Fujimori meni naimisiin yhdysvaltalaisen Mark Villanellan kanssa, joka on entinen armeijan eversti.


title: Keiko Fujimori

text: Fujimori lupasi armahtaa isänsä Alberto Fujimorin, jos hänet valitaan presidentiksi huhtikuun 2011 vaaleissa. Fujimori ja Ollanta Humala pääsivät toiselle kierrokselle, joka käytiin 5.6.2011. Humala voitti Fujimorin toisella kierroksella noin kolmen prosentin erolla.


title: Louis Michel

text: Louis Michel (s. 2. syyskuuta 1947 Tienen) on belgialainen poliitikko, joka toimi Euroopan unionin komission kehitystyöstä ja humanitaarisesta avusta vastaavana komissaarina vuosina 2004–2009.


title: Louis Michel

text: Michel on koulutukseltaan peruskoulunopettaja ja hän toimi Jodoignen École normale provinciale -koulun hollannin-, englannin- ja saksankielisen kirjallisuuden lehtorina vuosina 1968–1978. Hän oli Jodoignen kunnanhallituksen jäsen 1977–1982 ja pormestarina 1983–2004. Michel toimi myös Belgian varapääministerinä, ulkoministerinä ja institutionaalisista uudistuksista vastaavana ministerinä vuosien 1999–2004 välillä.


title: Louis Michel

text: Michel on naimisissa ja hänellä on kaksi lasta. Hänen poikansa Charles Michel on Belgian nykyinen pääministeri.


title: Kiska

text: Kiska on Ratsaariin kuuluva tulivuorisaari Aleuteilla. Se on noin 35 kilometriä pitkä ja 2,4–9,7 kilometriä leveä. Saaren pohjoisosassa sijaisee 1 221 metriä korkea tulivuori.


title: Kiska

text: Vitus Beringin retkikunta löysi Kiskan 25. lokakuuta 1741 palatessaan toiselta matkaltaan. Saaresta tuli Venäläis-amerikkalaisen komppanian kauppatukikohta vuonna 1775. Saari ostettiin Yhdysvalloille 1867.


title: Kiska

text: 6. kesäkuuta 1942 japanilaisen kolmannen erikoismaihinnousuosaston 500 miestä nousivat maihin saarella ja vangitsivat Yhdysvaltain laivaston sääaseman kymmenen hengen miehistön. Seuraavana päivänä japanilaiset nousivat maihin Attulle. Yhdysvalloille sen maaperän miehitys oli henkinen isku. Yhdysvaltain laivasto pyrki estämään saaren huollon ja alkoi lokakuun 1942 aikana pommittaa Kiskaa seitsemän kertaa, mutta vain kaksi tehtävää epäonnistui sään vuoksi. Attu vallattiin takaisin seuraavana talvena.


title: Kiska

text: Kiskan takaisin valtaamiseen siellä arvioiden mukaan olleelta 5 200 miehen japanilaisjoukolta koottiin 34 426 sotilasta, 95 laivaa – mukaan lukien kolme taistelulaivaa ja raskas risteilijä – ja 168 lentokonetta. Saaren valtaus käynnistyi 17. elokuuta 1943, mutta japanilaiset olivat hylänneet sen sumun suojissa jo 28. heinäkuuta. Tästä huolimatta tappiot olivat lähes 200 henkeä oman tulituksen ja japanilaisten ansojen seurauksena. 87 miestä kuoli hävittäjä USS Abner Readin ajettua miinaan.


title: Kiska

text: Kiska on nykyisin Yhdysvaltain kansallinen historiallinen maamerkki ja suojeltu. Siellä lukuisia varustevarastoja, tunneleita, tykkiasemia ja hylkyjä, jotka ovat säilyneet lähes muuttumattomina vuodesta 1943.


title: Mindel

text: Mindel on hiukan alle 80 kilometriä pitkä joki Baijerissa, eteläisessä Saksassa. Se saa alkunsa Kaufbeurenin länsipuolelta Allgäun alueella ja virtaa likimain pohjoisen suuntaan. Siihen laskevia sivujokia ovat Flossach ja Kammel. Mindel itse laskee Tonavaan Gundremmingenissä lähellä Günzburgia. Joen varrella sijaitsevat Mindelheimin, Burgaun ja Thannhausenin pikkukaupungit.


title: Mindel

text: Mindelistä on saanut nimensä 480 000–430 000 vuoden takainen Alppien jäätiköitymisvaihe; katso Elster-jääkausi.


title: Lumipallo (täsmennyssivu)

text: Lumipallo voi tarkoittaa ainakin seuraavia asioita:


title: Graeme Souness

text: Graeme Souness (s. 6. toukokuuta 1953 Edinburgh) on skotlantilainen entinen jalkapalloilija ja nykyinen jalkapallovalmentaja.


title: Graeme Souness

text: Vuonna 1971 alkaneella pelaajaurallaan Souness edusti Tottenham Hotspuria, Montreal Olympiqueta, Middlesbroughia, Liverpoolia (toimi myös Liverpoolin kapteenina) ja Sampdoriaa. Skotlannin maajoukkueessa hän pelasi 54 ottelua ja teki niissä neljä maalia. Pelaajauransa jälkeen hän toimi viiden vuoden ajan skotlantilaisen Rangersin pelaajamanagerina.


title: Graeme Souness

text: Meriitit pelaajanaPäävalmentajan uransa Souness aloitti vuonna 1991 entisessä joukkueessaan Liverpoolissa. Kolmen Liverpool vuoden jälkeen Souness valmensi Galatasarayta, Southamptonia, Torinoa, SL Benficaa sekä Newcastle Unitedia, josta sai potkut kesken kauden 2005/06.


title: Graeme Souness

text: Meriitit valmentajana


title: Piedmont-jäätikkö

text: Piedmont-jäätikkö () eli vuorenedustajäätikkö (ulosvirtausjäätikkö, vuorenjuurijäätikkö) on vuorelta laaksoon valunut jäätikkö, joka ei kuitenkaan leviä vuoren juurelta kovin kauas. Nämä jäätiköt muistuttavat ylhäältä katsoen viuhkaa, puolikaarta tai pisaraa. Jään liike vuoren jyrkimmän osan alla on vaakasuoraa tai melkein vaakasuoraa, ja jopa ylös nousevaa, koska jää kovertaa monesti laskualueelleen onkalon. Jää sulaa reunoilta, mutta uutta jäätä virtaa vuoristosta. Piedmont-jäätikkö nähdään jääkausiteoriassa monesti eräänä vuoristojäätikön ja mannerjäätikön väliasteena.


title: Piedmont-jäätikkö

text: Grönlannissa, Alaskassa ja Kanadan Arktisilla saarilla ja luultavasti myös Novaja Zemljalla on piedmont-jäätiköitä. Arktisilla saarilla jää valuu laaksoon muun muassa Bylotinsaarella. Tunnetuin piedmont-jäätikkö lienee Alaskan Malaspinan jäätikkö. Islannissa Múlajökulliin liittyy piedmont-jäätikkö. Suuri on myös Etelä-Amerikan eteläkärjen Patagoniassa oleva San Quintinin jäätikkö. Jääkaudella Alpeilta valui piedmont-jäätiköitä, joiden alla oleva jään virtaus koversi järviä, muun muassa Gardajärven. Piedmont-tyyppisiä jäätiköitä on myös Antarktiksen kuivissa laaksoissa.


title: Ján Figeľ

text: Ján Figeľ (s. 20. tammikuuta 1960 Vranov nad Topl’ou) on slovakialainen poliitikko, joka toimi 2004-2009 Euroopan unionin komission koulutuksesta, kulttuurista ja monikielisyydestä vastaavana komissaarina.


title: Ján Figeľ

text: Figeľ opiskeli vuosina 1978–1983 Košicen teknillisessä yliopistossa tehoelektroniikkaa. Vuosina 1983–1992 hän oli ZPA Prešovin tehoelektroniikan tutkimus- ja kehitystoiminnan tutkija, jonka jälkeen Figeľistä Slovakian tasavallan kansallisneuvoston jäsen. Figeľ oli ulkoministeriön valtiosihteeri 1998–2002 ja hän toimi Euroopan neuvoston parlamentaarisen yleiskokouksen talous- ja kehityskomitean jäsenenä 2003–2004. Vuonna 2004 Figeľ oli Euroopan komission yritystoiminnasta ja tietoyhteiskunnasta vastaavana henkilönä.


title: Suljetut ajatukset

text: Suljetut ajatukset on Nicolen vuonna 2004 julkaistu toinen albumi. Albumi ylsi ensimmäisellä listaviikollaan Suomen albumilistan sijalle 37, vaikka levyä markkinoitiin pääasiallisesti pelkästään yhtyeen kotisivuilla.


title: Suljetut ajatukset

text: Kappaleista ”Suunta” ja ”Suljetut ajatukset” on tehty musiikkivideot, jotka löytyvät Nicolen vuonna 2007 ilmestyneeltä Tasavalta-DVD:ltä. Lisäksi kappale ”Suunta” julkaistiin singlenä yhtyeen internetsivuilla ennen albumin julkaisua.


title: Suljetut ajatukset

text: ”Valve”-kappale on alun perin julkaistu singlenä vuonna 2003, ja ”Lahja” on vuoden 2000 "Lahja EP:ltä".


title: Suljetut ajatukset

text: Sovitukset Nicole, ellei toisin mainita.


title: Clandestine Blaze

text: Clandestine Blaze on suomalainen yhden miehen black metal -yhtye, joka perustettiin vuonna 1998. Sen ainoana jäsenenä toimii Mikko Aspa, joka on nykyisin tunnettu myös mm. Deathspell Omegan laulajana.


title: Clandestine Blaze

text: Yhtyeen viimeisin studioalbumi, "Harmony of Struggle" julkaistiin toukokuussa 2013. Diskografiasta löytyy kuitenkin lukuisia demoja sekä split-julkaisuja muiden yhtyeiden kanssa. Aspan levy-yhtiön kautta on myös saatavilla 166-sivuinen kirjanen, joka sisältää muun muassa yli 30 haastattelua vuosien varrelta


title: Sovremennyi-luokka

text: Projekti 956 "Sarytš" () tai johtoaluksensa mukaisesti Sovremennyi-luokka on Venäjän laivaston ohjushävittäjäluokka.


title: Sovremennyi-luokka

text: Kaikkiaan 17 luokan alusta rakennettiin, joista viisi on edelleen Venäjän käytössä. Kaikki alukset rakennettiin Zdanovin telakalla. Ensimmäinen luokan alus otettiin Neuvostoliiton laivaston käyttöön 1980.


title: Sovremennyi-luokka

text: Kiinan Kansan vapautusarmeija osti syyskuussa 1996 kaksi viimeistä keskeneräistä alusta, jotka toimitettiin joulukuussa 1999 ja marraskuussa 2000. Vuonna 2002 PLA tilasi kaksi alusta lisää. Ensimmäinen toimitettiin joulukuussa 2005 ja toinen 2006.


title: Sovremennyi-luokka

text: Luokka on Neuvostoliiton kylmän sodan aikainen sotalaivatyyppi, jossa on kattavat asejärjestelmät ja anturit. Pääaseena on kahdeksan 3M-80E Moskit -ramjet-meritorjuntaohjusta (NATO: SS-N-22 SUNBURN) pinta-aluksia vastaan. Ohjuksen kantomatka on 120 km ja nopeus 2,5 machia. Se on varustettu joko 300 kg tavanomaisella tai 20 kT ydinkärjellä. Ne suunniteltiin Yhdysvaltain lentotukialusryhmiä ja AEGIS-ilmatorjuntaristeilijöitä vastaan.


title: Sovremennyi-luokka

text: Ilmatorjunta-aseistuksena on 9M38 Štil (NATO: SA-N-7 Grizzly) ja tutkana Top Plate 3D. Uudemmassa 956EM-luokassa on SA-N-11 osana Kaštan-ilmapuolustuskompleksia. Tykkeinä on 130mm AK-130-MR-184 ja 6×30mm AK-630 CIWS. 956EM-luokassa 130 mm tykki on poistettu ja lähi-ilmapuolustuksena on kaksi Kaštan-kompleksia, joissa on 2×30 mm GŠ-30k-tykit ja SA-N-11.


title: Sovremennyi-luokka

text: Sovremennyi ei ole tarkoitettu sukellusvenetorjuntaan, joten sillä on vain perusaseistus, 2×kaksiputkista 533 mm torpedoputkea ja 2×kuusiputkista RBU-1000 syvyysraketinheitintä. Laiva voi myös kantaa 40 miinaa ja se on varustettu yhdellä Ka-27 Helix -helikopterilla.


title: Odotus (albumi)

text: Odotus on Nicolen vuonna 2002 julkaistu esikoisalbumi.


title: Odotus (albumi)

text: Yhtyeen alkuperäinen basisti Iiro Rantanen erosi pian albumin julkaisun jälkeen uskonnolliseen vakaumukseensa vedoten.


title: Odotus (albumi)

text: Kaikki sovitukset Nicole.


title: Louis Persinger

text: Louis Persinger (11. helmikuuta 1887 – 31. joulukuuta 1966) oli yhdysvaltalainen viulisti. Hän oli Eugène Ysaÿen oppilas. Persinger tunnetaan parhaiten loistavista oppilaistaan, joihin kuuluvat Yehudi Menuhin, Ruggiero Ricci ja Isaac Stern.


title: Luettelo pesäpallon Suomen-mestaruusmitalisteista

text:
Luettelo pesäpallon miesten SM-mitalisteista. Joinakin vuosina pronssimitaleja on jaettu kahdelle joukkueelle.
Vuosina 1949–54 PEVA:n Naisten mestaruusotteluna pidettiin PPL:n ja TUL:n mestareiden välistä ottelua. Näissä saavutettiin seuraavanlaiset tulokset:


text: Suomen Työväen Urheiluliittoon kuuluneet seurat eivät alkuaikoina olleet oikeutettuja osallistumaan Pesäpalloliiton kilpailuihin. Niinpä TUL ryhtyi vuonna 1930 järjestämään omia Suomen mestaruuskilpailujaan. 1945 alkaen liitot pelasivat yhteisessä mestaruussarjassa, jonka järjesti Pesäpalloilun yhteistoimintavaliokunta eli PEVA. TUL ratkaisi myös tällöin liittonsa mestaruuden erillisessä kilpailussa. 1960 -luvulta lähtien TUL:n pesäpalloseurat ovat voineet liittyä myös PPL:oon, mutta TUL on järjestänyt myös oman mestaruuskilpailunsa. Viimeisten vuosien osalta kilpailuista on tietoja säilynyt erittäin vähän.


title: Reilu puoli hetkeä

text: Reilu puoli hetkeä on Sydän, sydän -yhtyeen vuonna 2003 julkaisema albumi.


title: Glenn Close

text: Glenn Close (s. 19. maaliskuuta 1947 Greenwich, Connecticut) on yhdysvaltalainen seitsemästi Oscar-ehdokkuuden saanut näyttelijä. Hänet on palkittu muun muassa kolmella Emmyllä, kolmella Tonylla ja kolmella Golden Globella.


title: Glenn Close

text: Oscar-ehdokkuutensa hän on saanut parhaasta naispääosasta elokuvista "Vaarallinen suhde" (1987), "Valheet ja viettelijät" (1988), "Albert Nobbs" (2011) ja "The Wife" (2018) sekä parhaasta naissivuosasta elokuvista "Garpin maailma" (1982), "Sisärengas" (1983) ja "Voittajan paluu" (1984).


title: Glenn Close

text: Close on näytellyt myös televisiosarjoissa ja -elokuvissa, kuten kolmessa "Sarah, Plain and Tall" -lastenkirjoihin perustuvassa elokuvassa ja elokuvassa "Kunnian puolesta" ("Serving in Silence: The Margarethe Cammermeyer Story", 1995). Hän on ollut näyttelijänä 14 kertaa ehdolla Emmy-palkinnon saajaksi, ja hän on voittanut niistä kolme, rooleistaan elokuvassa "Kunnian puolesta" ja sarjassa "Damages" (jälkimmäisestä kahdesti). Hän on näytellyt myös muun muassa elokuvissa "Etusivu" (1994), "Mars hyökkää!" (1996), Cruella de Viliä Disneyn elokuvassa "101 dalmatialaista" (1996) sekä elokuvassa "Air Force One" (1997).


title: Glenn Close

text: Vuonna 2018 Close näytteli draamaelokuvassa "The Wife", josta hänet palkittiin parhaan draamaelokuvan naispääosan Golden Globella ja SAG-palkinnolla. Hän sai roolistaan myös parhaan naispääosan Oscar-ehdokkuuden.


title: Glenn Close

text: Close syntyi Greenwichissä Connecticutin osavaltiossa Bettine Moorelle ja lääkäri William T. Closelle. Close kävi Choate Rosemary Hallin yksityiskoulua ja hänestä tuli akateemisen Phi Beta Kappa Societyn jäsen.


title: Glenn Close

text: Glenn Close on ollut naimisissa kolmesti: vuosina 1969–1971 Cabot Waden kanssa, James Marlasin kanssa vuosina 1984–1987 ja vuodesta 2006 lähtien David Shaw’n kanssa. Closella on yksi tytär, Annie Maude Starke (s. 1987), vuonna 1991 päättyneestä suhteesta John Starken kanssa.


title: Gravis admodum

text: Gravis admodum on alkusanojensa ("ylen raskas") perusteella nimetty paavi Aleksanteri III:n kirje Uppsalan arkkipiispalle ja hänen alaisilleen piispoille sekä jaarli Guttormille 9. syyskuuta vuonna 1171 tai 1172. Kirje on vanhin säilynyt Suomea koskeva asiakirja ja samalla ensimmäinen paavillinen Suomen aluetta koskeva dokumentti.


title: Gravis admodum

text: "9.9.1171 tai 1172 Frascati (Tusculanum)""Paavi Aleksanteri III Upsalan arkkipiispalle ja hänen alaisilleen piispoille sekä jaarli Guttormille.""Ylen raskas ja haikea valitus on esitetty apostoliselle istuimelle siitä, että suomalaiset aina, kun heitä uhkaa vihollisten sotajoukko, lupaavat säilyttää kristillisen uskon ja pyytävän hartaasti kristillisen lain saarnaajia ja selittäjiä, mutta sotajoukon vetäydyttyä kieltävät uskon sekä halveksivat ja ankarasti vainoavat saarnaajia. Koska he näin näyttävät pilkkaavan Jumalaa ja halveksivat kristillistä uskontoa, ja kun he näin ovat kaksinkertaisesti helvetin lapsia, kun heidän onnensa ja elämänsä havaitaan kokonaan olevan maallisissa ja heidän halveksivan taivaallisia, ei ole soveliasta, että heille tuottaa vastoinkäymisissä turvan kristityn nimi, jota he myötäkäymisissä näyttävät pilkkaavan ja kammoksuvan." "Niin muistutamme ja määräämme teille kaikille, että varoisitte tästä lähtien heidän petoksiaan ja juoniaan niin järkevästi ja harkitusti, etteivät he voi hädän tullen turvautua teidän apuunne ja puolustukseenne, elleivät he luovuta teidän haltuunne varustuksiaan, jos heillä joitakin on, tai muuten anna riittävää taetta ja varmuutta siitä, etteivät he tämän jälkeen voi millään tavalla peräytyä tai kiertää teidän harkitsevaisuuttanne, vaan heidän on pakko lujasti pitää ja säilyttää kristinuskon todistuskappaleet, niin ettei heitä enää nähtäisi niiden joukossa, joista on sanottu: hän on tunnustava sinua niin kauan kuin teet hänelle hyvää.""Annettu Frascatissa syyskuun 9. päivänä."


title: Gravis admodum

text: Alkuperäisasiakirja ei ole säilynyt, asiakirjan teksti tunnetaan ainoastaan myöhäisempänä kopiona. Kirjettä on usein kutsuttu paavin bullaksi, mutta se saattaa olla myös statukseltaan vaatimattomampi paavillinen kirje.


title: Gravis admodum

text: Gravis admodum on saattanut toimia pohjana tarinoille ensimmäisestä ristiretkestä, vaikka varmuutta ei ole edes siitä, että kirje on koskaan saapunut perille Uppsalan arkkipiispalle. Toisaalta se osoittaa, ettei Ruotsilla ollut Suomessa valtaa vielä kirjeen kirjoittamisajankohtana 1170-luvulla.


title: Gravis admodum

text: Kirjeessä paavi Aleksanteri III valittaa kertoen suomalaisten pyytävän vihollisen sotajoukon uhatessa saarnaajia (ja saattojoukkoja) apuun vakuutellen sitoutumista kristinuskoon, mutta heti apujoukkojen lähdettyä saarnaajia vainotaan ja usko kielletään. Suomalaiset kuvataan kirjeessä epäluotettaviksi. Paavi muistuttaa siitä, että suojelun vastineeksi suomalaisilta täytyy saada takeet kansan pitäytymisestä kristinuskossa.Sveanmaalaisten tuli Paavin mukaan kieltäytyä suomalaisten auttamisesta, jos nämä eivät antaneet sitovia lupauksia. Ruotsalaisten tuli myös valloittaa suomalaisten linnat, jos näillä oli sellaisia.


title: Gravis admodum

text: Professori Jukka Korpela katsoi kirjeen olevan osa nousevan kuningasvallan pyrkimystä vakiinnuttaa asemansa "Itämaassa". Professori Mauno Jokipii taas korosti asiakirjan retorisuutta, minkä vuoksi sitä ei tule pitää historiallisena kuvauksena tuolloisesta Suomesta.


title: Korppoon madonna

text: Korppoon madonna on vanhin Suomessa säilynyt kirkollinen puuveistos. Se on valmistettu pähkinäpuusta 1200-luvulla. Veistoksen arvellaan olevan peräisin Kölnistä; se edustaa romaanista tyyliä. Ei ole varmuutta, onko veistos alun perin tehty Korppoon kirkkoa varten vai sinne myöhemmin siirretty.


title: La Isla Bonita

text: La Isla Bonita () on yhdysvaltalaisen poplaulajan Madonnan viides singlejulkaisu albumilta "True Blue". Se julkaistiin helmikuussa 1987. Kappaleen instrumentaaliversion sävelsivät Patrick Leonard ja kappaletta ensin Michael Jacksonille tarjonnut Bruce Gaitsch. Jackson kieltäytyi kappaleesta, joten Gaitsch tarjosi sitä Madonnalle. Madonna kirjoitti kappaleen sanat ja melodian.


title: La Isla Bonita

text: Singlestä tuli suuri kansainvälinen hitti. Se nousi listaykköseksi Britanniassa, Ranskassa ja Saksassa. Suomessa se nousi virallisen singlelistan kolmannelle sijalle. Yhdysvalloissa se nousi Billboard Hot 100 -listan neljänneksi. ”La Isla Bonita” oli Madonnan ensimmäinen espanjalaisvaikutteinen kappale.


title: La Isla Bonita

text: Kappaleen musiikkivideon ohjasi Mary Lambert Los Angelesissa. Nuorella Benicio del Torolla on videolla pieni rooli.


title: Opiskelijavaihto

text: Opiskelijavaihto on toimintaa, jossa opiskellaan osa kotimaisesta tutkinnosta ulkomailla. Vaihto voidaan suorittaa esimerkiksi vastavuoroisesti - niin, että kohteesta tulee vaihto-opiskelija lähtijän opiskelupaikkaan. Opiskelijavaihto on merkittävä osa korkeakoulujen arkea ja se voi myös sisältyä pakollisena osana tutkintoon.


title: Opiskelijavaihto

text: Vaihtoon lähdetään tyypillisesti korkeakoulujen kahdenvälisten sopimusten tai ohjelmien, kuten Erasmuksen kautta. Opiskelupaikan voi järjestää myös itse tai eri vaihto-organisaatioiden avulla, mikäli oppilaitoksen kautta ei löydy tai saa sopivaa vaihtopaikkaa. Opiskelupaikkansa itse tai vaihto-organisaation avulla järjestävä opiskelija on ns. omatoimivaihtari.


title: Opiskelijavaihto

text: Vanhin tieto suomalaisen ulkomailla harjoittamista opinnoista on vuodelta 1291, kun Petrus Dacus de Finlandia lähetettiin opiskelemaan logiikkaa Århusiin. Muita historiallisia esimerkkejä on esimerkiksi Mikael Agricolan humanististen aineiden ja teologian opinnot Wittenbergin yliopistossa vuonna 1536.


title: Trevor Berbick

text: Trevor Berbick (1. elokuuta 1955 – 28. lokakuuta 2006) oli jamaikalainen raskaansarjan nyrkkeilijä ja helluntaiseurakunnan saarnaaja.


title: Trevor Berbick

text: Berbickin ura alkoi vuonna 1976 ja päättyi vuonna 2000. Vuonna 1982 Berbick voitti yllättäen , ja pääsi muun muassa otteluun Larry Holmesia vastaan. Berbick hävisi 15-eräisen kamppailun tuomariäänin. Vuonna 1986 hän voitti WBC-liiton mestaruuden Pinklon Thomasilta, mutta menetti sen vuotta myöhemmin Mike Tysonille tuomari Mills Lanen lopetettua kamppailun, kun Berbick oli käynyt toisen erän aikana kahdesti kanveesissa. Berbick tunnetaan erityisesti siitä, että hän otteli viimeisenä legendaarista Muhammad Alia vastaan, jonka hän voittikin 11. joulukuuta 1981 kymmenenteen erään venyneessä kamppailussa.


title: Trevor Berbick

text: Hän toimi helluntaiseurakunnan saarnaajana.


title: Trevor Berbick

text: 28. lokakuuta 2006 Berbick löydettiin murhattuna kirkon portailta Norwichissä. Kuollessaan hän oli 51-vuotias. Hänet oli surmattu teräsputkella.


title: Amanda Peet

text: Amanda Peet (s. 11. tammikuuta 1972 New York) on yhdysvaltalainen näyttelijä.